Motosikal terbang di pasaran menjelang 2023
Oleh KOSMO!

16 Ogos 2021, 4:30 pm
SACRAMENTO, California – Sebuah syarikat pembuatan alatan futuristik, Jetpack Aviation mendedahkan harapan positif untuk melancarkan motosikal terbang menjelang 2023, lapor akhbar Daily Star UK, kelmarin.
Jetpack Aviation yang berpangkalan di California mengumumkan perkara itu susulan kejayaan sesi pandu uji kenderaan itu baru-baru ini.
Syarikat itu berharap dapat menghasilkan dua versi motosikal itu  kegunaan harian.
Digelar sebagai The Speeder, motosikal futuristik ini dibina dengan program perisian kawalan penerbangan unik Jetpack Aviation untuk membantu memantau dan menyesuaikan daya tuju sepanjang pemanduan.
Perisian yang memerlukan masa setahun setengah tahun untuk dihasilkan itu membolehkan motosikal terbang damn secara automatik menstabilkan kenderaan itu di udara..
“Kami mungkin akan menghasilkan motosikal jenis ultra ringan yang tidak memerlukan lesen juruterbang untuk dikendalikan.

“Ia dijangka siap dalam tempoh dua tahun dan versi kategori profesional dalam tempoh enam bulan selepas itu,” kata Ketua Pegawai Eksekutif Jetpack Aviation, David Mayman.
“Kelajuan versi ultra ringan akan dihadkan hingga 60 kilometer sejam sejajar dengan peraturan  Pentadbiran Penerbangan Persekutuan (FAA) dan waktu penerbangan selama 15 minit.
Versi motosikal terbang kategori profesional memerlukan lesen juruterbang asas dengan kelajuan 250 kilometer sejam dan waktu penerbangan sekitar 35 minit,” jelas Mayman.
Speeder akan dilengkapi lapan turbin  yang membolehkan motosikal seberat 136 kilogram itu membawa pemandu dua kali ganda daripada berat kenderaan.
Jetpack Aviation telah menetapkan harga awal The Speeder pada AS$381,000 (RM1.6 juta) dan telah mula mengambil pesanan awal daripada pembeli berminat. – Agensi


Maqis rampas 33 tan makanan haiwan
Oleh MOHD. RIFAAT ABD. HAMID

16 Ogos 2021, 4:16 pm
BUKIT KAYU HITAM – Jabatan Perkhidmatan Kuarantin dan Pemeriksaan Malaysia (Maqis) Kedah merampas sebanyak 33 tan makanan haiwan yang cuba dibawa masuk dari Thailand ke negara ini secara salah di Kompleks Imigresen, Kastam, Kuarantin dan Keselamatan (ICQS) Bukit Kayu Hitam pada Jumaat lalu.
Maqis negeri dalam satu kenyataan di sini hari ini berkata, hasil pemeriksaan rutin ke atas dua buah lori kira-kira pukul 6 petang itu menemui 33 tan makanan haiwan dianggarkan bernilai RM255,951.
“Hasil pemeriksaan mendapati makanan haiwan untuk pasaran tempatan itu cuba dibawa masuk dengan mengemukakan sijil kesihatan veterinar yang telah tamat tempoh sekali gus melanggar syarat permit import Maqis,” katanya.
Katanya, kesemua barangan tersebut dirampas untuk tindakan lanjut.
Tambahnya, siasatan dilakukan di bawah Seksyen 15(1) Akta Perkhidmatan Kuarantin dan Pemeriksaan Malaysia 2011 (Akta 728) yang memperuntukkan denda tidak melebihi RM100,000 atau penjara maksimum enam tahun atau kedua-duanya, jika sabit kesalahan. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kanak-kanak mangsa dera masih dipantau doktor pakar
Oleh DIYANATUL ATIQAH ZAKARYA

16 Ogos 2021, 4:40 pm
MELAKA – Kanak-kanak perempuan berusia 5 tahun yang diselamatkan polis semalam selepas dipercayai menjadi mangsa dera ibu kandungnya serta kekasih dilaporkan stabil.
Ketua Jabatan Siasatan Jenayah (JSJ) negeri Asisten Komisioner Mohd. Sukri Kaman berkata, bagaimanapun keadaan kanak-kanak tersebut masih dipantau oleh doktor pakar di Hospital Melaka.
Jelasnya, hak penjagaan mangsa dan adik perempuannya berusia satu tahun yang sebelum ini menetap bersama suspek juga telah dipindahkan di bawah Jabatan Kebajikan Masyarakat (JKM) untuk sementara waktu.
“Mangsa kini masih dalam keadaan stabil dan dipantau oleh doktor pakar di wad Hospital Melaka.
“Kini hak penjagaan mangsa dan adiknya berada dibawah JKM sehingga diserahkan semula kepada waris yang dikenal pasti,” katanya pada sidang akhbar di sini, hari ini.
Mengulas lanjut beliau berkata, pihaknya kini sedang berusaha mengesan individu yang telah memberikan maklumat awal berhubung kejadian bagi membantu siasatan.

Kes disiasat mengikut Seksyen 31(1)(a) Akta Kanak-kanak 2001. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Amelina sebak, peminat tempah makanannya untuk ibadah
Oleh MOHAMMAD SHAHEMY AZMI

16 Ogos 2021, 4:29 pm
PETALING JAYA – “Menitis air mata saya bercampur sayu melihat betapa indahnya bila diri disayangi”.
Itu perasaan yang dirasai Ratu Dangdut, Amelina apabila menerima banyak tempahan makanan daripada pembeli dengan niat untuk membantu perniagaannya
Lebih mengharukan apabila rata-rata pembeli menempah makanan daripadanya untuk disedekahkan atas nama insan tersayang seperti keluarga, termasuk atas nama penyanyi, Allahyarham Siti Sarah Raissuddin.
Menerusi satu hantaran yang dimuat naik dalam Instagram miliknya, pelantun lagu Semakin Rindu Semakin Asyik itu berkongsi kisah tempahan makanan daripada pelanggan yang menyentuh hatinya.
“Tempahan minggu lepas betul-betul menyentuh hati saya. Sebenarnya ramai yang tempah daripada saya dan mengamanahkan saya untuk sedekahkan makanan yang ditempah it uke rumah anak-anak yatim dan golongan asnaf,” katanya.
Ujar ibu kepada enam cahaya mata itu, ada juga dalam kalangan pembelinya membuat tempahan untuk disedekahkan atas nama arwah ibu dan bapa mereka selain untuk diri sendiri.

“Bila saya ucapkan terima kasih, mereka akan kata: “saya bersedekah sambil tolong kak long (panggilannya) supaya kak long terus bersemangat,” kongsinya.
Namun, apa yang membuatkan Amelina atau nama lengkapnya Norazlina Amir Sharipuddin, 47, lebih terharu apabila ada seorang hamba Allah SWT membuat tempahan makanan daripadanya untuk disedekahkan atas nama Allahyarham Siti Sarah.
“Katanya, dia berbuat demikian kerana saya dan juga arwah merupakan dua orang artis kegemarannya. Semoga Allah SWT memberkatimu,” ujarnya.
Terdahulu, ibu tunggal kepada enam orang cahaya mata itu mengambil keputusan untuk menjalankan perniagaan makanan nasi minyak dan nasi ayam secara kecil-kecilan demi meneruskan kelangsungan hidup yang semakin getir akibat Covid-19.
Ujar Amelina, dia tidak pernah terlintas dalam fikirannya bahawa suatu hari nanti dia akan berniaga makanan hasil air tangannya sendiri.
Buat mereka yang ingin merasa air tangan Amelina, boleh membuat tempahan menerusi talian 0198915509. – K! ONLINE


Kedah Darul Aman FC bangkit benam Penang FC
Oleh MOHD. RAFIE AZIMI

17 Ogos 2021, 11:38 pm
ALOR SETAR – Selepas tewas kepada Selangor FC empat hari lalu, Kedah Darul Aman FC (KDA FC) bangkit apabila mudah ‘membaham’ pasukan jiran, Penang FC dengan jaringan 4-1 di Stadium Darul Aman di sini malam ini.
Meskipun memulakan perlawanan tanpa dua tonggak import iaitu Renan Alves dan Anumanthan Kumar, tuan rumah tetap menampilkan aksi garang menerusi rembatan Rabih Ataya yang hanya sedikit melepasi palang pada minit ke-14.
Hanya tiga minit kemudian, rembatan Tchetche Kipre dari luar kotak penalti menewaskan penjaga gol Penang FC, Sam Sommerville untuk jaringan pembukaan perlawanan.
Kipre kemudiannya turut terlibat dalam gol kedua Kedah pada minit ke-22 apabila dia bijak melorongkan bola kepada ketua pasukan, Baddrol Bakhtiar yang berseorangan dalam kotak penalti pasukan lawan.
Baddrol yang cukup kaya dengan pengalaman nyata tenang untuk hanya melakukan sepakan leret tanpa dapat diselamatkan Sommerville.
Penang FC yang turun tanpa empat pemain import terdiri daripada Casagrande, Endrick Dos Santos, Rafael Vitor serta Ryuji Utomo kemudiannya terus terumbang-ambing dalam menahan asakan KDA FC.

Kesempatan itu terus dimanfaatkan Kipre untuk menjaringkan gol ketiga KDA FC apabila dia bijak memperdayakan seorang pemain pertahanan lawan sebelum melepaskan rembatan dari dalam kotak penalti untuk gol ketiga tuan rumah pada minit ke-38.
Pemain tengah Penang FC, David Rowley bagaimanapun berjaya menghasilkan satu gol buat pasukan pelawat seminit sebelum separuh masa pertama berakhir apabila rembatannya dari dalam kotak penalti gagal dijangkau penjaga gol tuan rumah, Ifwat Akmal Chek Kassim.
Bersambung babak kedua, KDA FC jelas tidak menunjukkan tanda simpati apabila mereka kembali mengasak kubu lawan secara bertali arus.
Hasilnya, penyerang utama mereka dari Liberia, Kpah Sherman mencatat nama sebagai penjaring gol keempat KDA FC menerusi satu tolakan mudah selepas menerima hantaran lintang dari rakan di barisan pertahanan, Mohd. Rizal Ghazali.
Berdepan situasi selesa, Ketua Jurulatih KDA FC, Aidil Sharin Sahak kemudiannya mengambil kesempatan untuk membuat empat pertukaran sekali gus dengan mengeluarkan Rabih, Baddrol, Mohd Syazwan Zainon dan Amirul Hisyam Awang Kechik.
Pemain-pemain gantian antaranya Asnan Ahmad, Mohd. Fadzrul Danel dan Muhammad Faizat Mohamad Ghazli bagaimanapun turut menampilkan aksi cemerlang dengan terus memberi tekanan kepada pasukan pelawat hingga merencatkan usaha Penang FC bagi menambah jaringan.  – K! ONLINE


Bezos saman NASA beri kontrak pada Elon Musk
Oleh KOSMO!

17 Ogos 2021, 10:00 pm
WASHINGTON – Syarikat penerokaan angkasa lepas milik manusia terkaya dunia, Jeff Bezos, mengemukakan saman terhadap Pentadbiran Aeronautik dan Angkasa Kebangsaan (NASA) berikutan penawaran kontrak NASA bernilai AS$2.9 bilion(RM12.3 bilion) kepada firma SpaceX milik bilionair Elon Musk, lapor akhbar New York Post semalam.
Saman berkaitan kontrak pendaratan di Bulan itu diserahkan kepada Mahkamah Tuntutan Persekutuan Amerika Syarikat (AS) dan menandakan peningkatan bantahan syarikat Blue Origin terhadap penyerahan kontrak berkenaan.
“Protes ke atas tawaran ini mencabar penilaian cadangan NASA yang tidak sah dan tidak wajar,” kata Blue Origin dalam kenyataannya.
Tuntutan Blue Origin itu telah difailkan dan NASA perlu  mengemukakan maklum balas  terhadap saman itu pada 12 Oktober ini.
Jurucakap NASA, Monica Witt  pula memaklumkan bahawa pegawai terlibat sedang meneliti perincian kes tersebut.
“NASA mempunyai komitmen tinggi terhadap program Artemis (pendaratan manusia di Bulan) selain mempertahankan kepimpinan global Amerika Syarikat dalam sektor penerokaan angkasa lepas.

“Menerusi kerjasama dengan rakan kongsi kami, pengembaraan ke Bulan akan berlaku bagi merealisasikan segala peluang penyelidikan sains, perkembangan teknologi baharu di samping  mewujudkan peluang pekerjaan dan membuat persiapan penghantaran angkasawan ke Planet Marikh,” jelas Witt.
Pada April lalu, Blue Origin membuat tawaran untuk menjadi rakan kerjasaman dalam projek terbaharu mereka yang digelar Human Lander System.
NASA menyerahkan kontrak tersebut kepada SpaceX, namun ia dibantah oleh Pejabat Akauntabiliti Kerajaan AS (GAO) yang menganggap pemilihan syarikat Elon Musk itu adalah tidak wajar. – Agensi


Musim buah tarikan gajah liar masuk kampung
Oleh ROSLIZA MOHAMED

17 Ogos 2021, 10:16 pm
JELI – Jabatan Perlindungan Hidupan Liar dan Taman Negara (Perhilitan) Kelantan menangkap seekor gajah betina yang dipercayai mengganggu tanaman penduduk di empat buah kampung di sini sejak sebulan lalu.
Pengarah Perhilitan Kelantan, Ady Ermanty Haniff Mohamed Hanif berkata, operasi menangkap haiwan itu dilakukan selepas menerima aduan penduduk kampung yang melihat lapan ekor gajah liar merosakkan tanaman selain berkeliaran di Kampung Bukit Ipoh, Kampung Belimbing, Kampung Dendong dan Air Berching sejak 17 Julai lalu.
Katanya, Perhilitan telah memasang lampu diod pemancar cahaya (LED) berwarna biru bagi mengelakkan gajah tersebut masuk ke dalam ke kebun penduduk dan beberapa operasi tembak bagi menghalau haiwan itu ke hutan berhampiran.
“Selepas sebulan, kumpulan gajah itu masih berkeliaran di kawasan kebun sehingga Perhilitan perlu bertindak menjalankan operasi menangkap haiwan berkenaan bagi mengelakkan penduduk mengalami kerugian berterusan selain mengancam nyawa mereka,” katanya dalam satu kenyataan hari ini.
Menurut Ady Ermanty Haniff, kumpulan gajah itu dipercayai keluar dari Hutan Simpan Kekal Gunung Basor di sini untuk mencari makanan dengan musim buah di kawasan berdekatan hutan simpan ketika ini menjadi tarikan kepada gajah liar untuk memasuki empat buah kampung tersebut. – K! ONLINE


Wanita cedera akibat tikam diri sendiri, bukan disamun
17 Ogos 2021, 9:39 pm
GOMBAK – Polis mengesahkan seorang wanita cedera bukan akibat disamun sebaliknya kecederaan itu dilakukannya sendiri dengan menikam paha kanannya di Jalan 10, Taman Greenwood, di sini, Sabtu lalu.
Ketua Polis Daerah Gombak, Asisten Komisioner Zainal Mohamed Mohamed berkata, dakwaan yang dibuat wanita itu adalah tidak benar sama sekali.
“Kejadian samun seperti yang didakwanya tidak berlaku dan individu itu didapati telah mencederakan diri sendiri dengan menikam paha kanannya kerana tekanan perasaan akibat masalah keluarga.
“Hasil siasatan yang dijalankan mendapati mangsa telah reka cerita. Akibat tikaman itu, mangsa menerima tujuh jahitan pada luka (tikaman) di paha kanan,” ujarnya dalam kenyataan hari ini.
Menurutnya, kertas siasatan dirujuk kepada Timbalan Pendakwa Raya Selangor dan mangsa akan dituduh mengikut Seksyen 182 Kanun Keseksaan di Mahkamah Selayang esok.
Jelas beliau, orang ramai dinasihatkan tidak sesekali membuat laporan palsu bagi kepentingan diri sendiri kerana ia adalah satu perlakuan yang tidak bertanggungjawab dan menjadi satu kesalahan di sisi undang-undang.

Terdahulu, Kosmo! melaporkan seorang wanita cedera ditikam pada paha kanannya dalam satu cubaan samun di Jalan 10, Taman Greenwood di sini Sabtu lalu.
Orang awam menjumpai wanita berkenaan dalam keadaan cedera di dalam sebuah kereta di lokasi kejadian. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Eina Azman jalani pembedahan leher, sakit masih tak hilang
Oleh MOHAMMAD SHAHEMY AZMI

17 Ogos 2021, 10:55 pm
PETALING JAYA – Agak lama tanpa perkhabaran, selebriti Datin Paduka Eina Azman mengejutkan ramai apabila mendedahkan situasi kesihatannya yang baru sahaja tersedar selepas enam jam ditidurkan untuk menjalani satu pembedahan, siang tadi.
Perkara tersebut dikongsikan sendiri Eina atau nama sebenarnya Ainur Syakina Azman, 26, dalam Instagram miliknya.
“Assalamualaikum semua. Alhamdulillah selepas lebih enam jam, akhirnya saya bangun. Ramai yang WhatsApp dan mesej bertanyakan kenapa saya tidak berkongsi apa-apa berita.
“Ramai yang ingin tahu saya sakit apa. Sejak akhir-akhir ini saya kurang sihat,” tulisnya.
Kata ibu kepada dua orang cahaya mata itu lagi, dia mendedahkan bahawa sebelum ini dirinya telah menjalani pembedahan biopsy pada bahagian leher sebanyak empat kali sejak 2016.
Pembedahan biopsy merupakan satu prosedur pembedahan dengan mengampil sampel tisu atau sel untuk didiagnosis sesuatu penyakit.

“Sakit saya masih tidak hilang. Hari ini saya berjaya buat pembedahan selepas dua tahun sebab biopsy yang saya buat beberapa kali sebelum ini masih bengkak.
“Harap-harap selepas pembedahan ini sakit saya akan hilang. Doakan saya,” pinta Eina.
Difahamkan, isteri kepada Datuk Paduka Kaiser Gurmeet Harden itu telah melakukan pembedahan tersebut di Hospital Gleaneagle, Kuala Lumpur.
Meninjau dalam ruangan komen, ramai rakan dalam kalangan selebriti antaranya Farahdhiya, Ramona Zam Zam, Adira dan Faezah Elai turut meninggalkan komen mendoakan kesejahteraan Eina.
Terdahulu, pada Mei lalu, Eina dan suaminya pernah mencetuskan kemarahan orang ramai apabila didakwa ‘potong Q’ untuk mendapatkan suntikan vaksin di Hospital Raja Permaisuri Bainun (HRPB), Ipoh, Perak.
Bagaimanapun, Pengarah HRPB, Dr. Abdul Malek Osman berkata, kelayakan pemberian vaksin kepada Eina dan suaminya diputuskan berdasarkan rujukan doktor pakar atas masalah kesihatan dan komorbid yang dihadapi mereka. -K! ONLINE


PDRM umum pertukaran 7 pegawai
17 Ogos 2021, 10:41 pm
KUALA LUMPUR – Polis Diraja Malaysia (PDRM) hari ini mengumumkan pertukaran tujuh pegawainya berkuat kuasa 20 September depan.
Seorang daripadanya ialah Ketua Penolong Pengarah (D4) Risikan/Operasi/Rekod, Jabatan Siasatan Jenayah (JSJ), Bukit Aman, Senior Asisten Komisioner (SAC) Wan Rukman Wan Hassan yang akan ditukarkan sebagai Ketua Penolong Pengarah (Bahagian Dasar Sumber Manusia), Pembangunan Kerjaya, Jabatan Pengurusan Bukit Aman.
Superintendan Komunikasi Korporat Urus Setia Ketua Polis Negara PDRM, Superintendan Skandaguru Anandan berkata, tempat beliau akan digantikan Penolong Pengarah (D5) Pendakwaan/Undang-undang, JSJ, Bukit Aman, Asisten Komisioner (ACP) S. Shanmuga Moorthy dengan memangku pangkat SAC.
“Manakala ACP Wan Mohd. Zahari Wan Busu yang memegang jawatan sebagai Ketua Jabatan Pengurusan, Pahang pula akan tukarkan sebagai Ketua Polis Daerah Kuantan, Pahang.
“Kekosongan yang ditinggalkan beliau akan diganti oleh Superintendan Mohd. Fakhrurazie Che Sulaiman dengan memangku pangkat ACP,” ujarnya dalam kenyataan hari ini.
Menurutnya, Ketua Jabatan Siasatan Jenayah Komersil (JSJK) Selangor, ACP Muhammad Yazid Muhammad Yew pula akan bertukar sebagai Penolong Pengarah (D14) Siasatan Jenayah Terancang, JSJ Bukit Aman dan tempat beliau akan digantikan oleh ACP Azman Ali.

“Manakala Timbalan Ketua Jabatan Siasatan dan Penguatkuasaan Trafik (JSPT) Terengganu, Deputi Superintendan (DSP) Ismail Man pula dinaikkan pangkat sebagai Ketua JSPT Terengganu dengan memangku pangkat Superintendan,” ujarnya. – K! ONLINE


Seorang calon BN sudah cukup majoriti?
Oleh SITI AMINAH MOHD YUSOF

17 Ogos 2021, 11:26 pm
PETALING JAYA – Ahli Parlimen Ketereh, Tan Sri Annuar Musa menyatakan seorang calon Barisan Nasional (BN) sudah memiliki sokongan melebihi majoriti diperlukan untuk dilantik sebagai Perdana Menteri yang baharu.
Beliau menerusi hantaran di laman Facebook miliknya berkata, BN yang mempunyai 42 kerusi di Parlimen berjaya mendapatkan sokongan secara hitam putih berjumlah lebih 69 Ahli Parlimen melibatkan beberapa parti, sekali gus melebihi sokongan majoriti 111 daripada 220 kerusi Ahli Parlimen yang diperlukan.
“Realiti politik hari ini, memerlukan muafakat, bukan pertelingkahan yang berterusan. Alhamdulillah baru sebentar tadi selesai perbincangan dengan Ahli-Ahli Parlimen dan wakil parti-parti sahabat yang lain untuk mohon menyokong seorang calon dari BN.
“Kami amat terharu kerana sejumlah lebih daripada 69 yang diperlukan, bersetuju memberi laluan dan sokongan hitam putih kepada seorang calon BN,” tulisnya sebentar tadi tanpa menyebut nama calon berkenaan.
Katanya, Ahli Parlimen BN akan bertemu Pengerusi BN, Datuk Seri Dr. Ahmad Zahid Hamidi pada malam ini untuk berbincang perkembangan tersebut dan beliau sendiri telah menghubungi Ahmad Zahid yang juga Presiden UMNO untuk mendapatkan kata sepakat dengan mengambil kira perkembangan terkini serta surat notis daripada Yang di-Pertua Dewan Rakyat  hari ini.
Terdahulu Kosmo! melaporkan Yang di-Pertua Dewan Rakyat, Datuk Azhar Azizan Harun meminta Ahli Dewan Rakyat menyerahkan surat akaun bersumpah menamakan seorang calon Perdana Menteri kepada pihak Istana Negara, sebelum pukul 4 petang esok.- K! ONLINE


Lelaki dikecam menipu daki Gunung Merapi ketika letusan lahar
Oleh KOSMO!

17 Ogos 2021, 10:30 pm
JAKARTA – Seorang lelaki di Indonesia mengundang kecaman netizen apabila mendakwa berjaya mendaki Gunung Merapi di Jogjakarta ketika insiden letusan lahar dilaporkan b erlaku sejak beberapa hari lalu, lapor portal berita Suara.com semalam.
Menurut keterangan video di laman Twitter itu, lelaki berkenaan mendakwa telah berjaya mendaki Gunung Merapi pada 15 Ogos lalu.
Bagaimanapun, kemas kini itu mengundang persoalan pengguna media sosial kerana penduduk Indonesia masih menjalani perintah darurat dan semua lokasi percutian sudah ditutup akibat penularan Covid-19.
“Kenapa saya rasa keterangan gambar ini seperti satu penipuan kerana sekarang, seluruh Indonesia dikenakan perintah darurat?” soal seorang pengguna media sosial.
“Menyusahkan pasukan penyelamat sahaja kalau tiba-tiba mati di puncak sana,” komen seorang lagi.
Sementara itu, Ketua Bahagian Sub Tata Usaha Balai Taman Nasional Gunung Merapi (BTNGM), Ahkmadi berkata,  pihaknya yakin gambar yang dirakam bukanlah dalam masa terdekat.

Ini kerana semua aktiviti pendakian di Gunung Merapi sudah dihentikan dan kawasan itu dikawal ketat oleh anggota penguatkuasa.
“Jika dilihat pada gambar, masih kelihatan rumput pada kawasan sekitar gunung. Ia sesuatu yang mustahil untuk rumput masih hidup pada ketika ini kerana letusan lahar sejak kebelakangan ini mematikan kebanyakan tumbuhan di lereng gunung.
“Maka, saya tidak rasa gambar itu diambil pada tarikh 15 Ogos. Mungkin ia gambar lama ketika gunung belum mula meletus,” jelas Ahkmadi. – Agensi


Pemandu lori maut, nahas dua kenderaan
Oleh ZAKKINA WATI AHMAD TARMIZI

17 Ogos 2021, 9:49 pm
SEREMBAN – Seorang lelaki maut selepas lori yang dipandunya terbabas ke laluan bertentangan dan kemudian melanggar sebuah kereta dalam kejadian di Jalan Persiaran Negeri, petang tadi.
Ketua Polis Daerah Nilai, Superintendan Mohd. Fazley Ab. Rahman berkata, kemalangan berlaku apabila sebuah lori satu tan yang dipandu seorang lelaki berumur 25 tahun dalam perjalanan menghala ke Nilai dari Lapangan Terbang Antarabangsa Kuala Lumpur.
Mangsa tidak sedarkan diri ketika dikeluarkan pasukan bomba dan pihak Kementerian Kesihatan yang tiba mengesahkan mangsa telah meninggal dunia.
Katanya, lori berkenaan telah hilang kawalan dan terbabas memasuki laluan bertentangan sebelum melanggar sebuah kereta yang dipandu oleh seorang lelaki berumur 22 tahun.
“Akibat kemalangan, mangsa pemandu kereta mengalami kecederaan di kepala dan dibawa ke Nilai Medical Center untuk menerima rawatan
“Pemandu lori yang cedera parah di kepala disahkan mati di tempat kejadian dan mayat mangsa dibawa ke Unit Forensik Hospital Tuanku Ja’afar (HTJ) Seremban untuk dibedah siasat bagi mengetahui punca kematian,” katanya dalam satu kenyataan di sini. – K! ONLINE


Jurutera, penolong jurutera antara lima individu ditahan rasuah
Oleh NORHAYATI YAHAYA

17 Ogos 2021, 10:08 pm
SHAH ALAM – Lima termasuk tiga kakitangan kerajaan sebuah jabatan kerajaan ditahan bagi membantu siasatan rasuah kerja-kerja dilaksanakan kontraktor dianggarkan lebih RM130,000.
Menurut sumber, kesemua suspek berusia 37 hingga 45 tahun ditahan di Pejabat Suruhanjaya Pencegahan Rasuah Malaysia (SPRM) Selangor antara jam 1.30 hingga 5 petang tadi selepas hadir memberi keterangan.
Katanya, jurutera dan seorang penolong jurutera yang bertugas di sebuah daerah di negeri itu dipercayai meminta dan menerima wang rasuah berjumlah lebih RM120,000 daripada kontraktor terbabit.
“Difahamkan, kontraktor terbabit tidak layak untuk memperoleh projek tersebut namun telah menggunakan nama syarikat-syarikat lain bagi membolehkan mereka mendapat projek itu,” katanya ketika dihubungi hari ini.
Sumber turut memberitahu, seorang lagi penolong jurutera yang bertugas di tempat sama pula turut dipercayai meminta dan menerima rasuah berjumlah lebih RM8,000 daripada sebuah syarikat kontraktor.
Sementara itu, Pengarah SPRM Selangor, Datuk Alias Salim ketika dihubungi mengesahkan penahanan terbabit dan permohonan reman kesemua suspek akan dilakukan pukul 9 pagi esok di Mahkamah Majistret di sini,” katanya. – K! ONLINE


‘Hantu Cina’ pun ambil vaksin
Oleh FARAHWAHIDA AHMAD

17 Ogos 2021, 8:54 pm
SEGAMAT – Gelagat seorang lelaki yang mengenakan kostum karakter ‘hantu cina’ ke Pusat Pemberian Vaksin (PPV) di Dewan Serbaguna di Jalan Genuang, di sini, semalam menarik perhatian ramai.
Sin Chong Yie, 35, bertindak sedemikian hanya kerana mahu menghiburkan petugas barisan hadapan yang berkorban masa dan nyawa untuk memastikan imuniti kelompok dapat dicapai dengan segera.
“Kostum ini dibeli saya beli secara dalam talian dan menerimanya melalui penghantaran pos dua hari lalu. Baju, seluar, penutup kepala selain wang kertas tiruan itu dibeli dengan harga RM30.
“Saya berani memakai kostum itu pada hari siang namun tidak berani memakainya sewaktu malam hari kerana terasa takut juga, “selorohnya ketika ditemui di kediamannya di Taman Perumahan Bukit Siput di sini hari ini.
Penghantar makanan yang mendapat panggilan janji temu vaksin seminggu lalu dan membuat keputusan memakai kostum tersebut  setelah mendapat kebenaran pihak PPV tempatnya disuntik terlebih dahulu.
“Proses bagi suntikan pertama vaksin pada jam 3 petang itu berjalan dengan lancar dan saya bercadang akan melakukan gimik lain untuk suntikan dos kedua pada 9 September nanti. Tunggulah kejutannya nanti,” ujarnya. – K! ONLINE


Cahaya ganjil dari dalam Sungai Thames
Oleh KOSMO!

17 Ogos 2021, 9:00 pm
LONDON – Pengguna internet kelmarin terkejut dan tertanya-tanya tentang penampakan cahaya misteri didakwa berasal daripada makhluk asing yang dikesan dari dalam Sungai Thames di London kelmarin, lapor laman Metro UK kelmarin.
Seorang pengguna Facebook, Juliana Asayevich memuat naik foto tersebut dalam laman sembang penduduk tempatan Canary Wharf dan bertanyakan tentang cahaya ganjil itu.
Orang ramai berkongsi teori mereka dengan salah seorang berkata, cahaya itu mungkin datang daripada sebuah kapal selam.
Seorang lagi netizen berkata, cahaya itu mungkin merupakan objek terbang tidak dikenali (UFO),  manakala sebilangan pengguna lain berjenaka dengan memberitahu bahawa ia mungkin karakter daripada siri animasi popular Pixar, Nemo.
“Berenanglah Nemo, mereka akan menangkap awak,” tulisnya.
Seorang netizen lain pula berkata,  cahaya itu mungkin berasal daripada basikal kerana sebelum ini, terdapat insiden basikal yang dibuang ke dalam sungai itu. – Agensi


Malaysia tukar kerajaan, Caprice nak balik?
Oleh MOHD. HAIKAL ISA

17 Ogos 2021, 8:54 pm
PETALING JAYA – “Tidak lama lagi. Kita selesaikan kerja di sini dahulu.”
Itu respons ringkas penyanyi rap dan aktivis kemanusiaan apabila disoal seorang netizen bila agaknya dia akan pulang ke Malaysia memandangkan Malaysia akan bertukar tampuk pemerintahan dalam sedikit masa lagi.
Dua bulan di Mesir dan masih belum berjaya memasuki Gaza, Palestin, Caprice atau nama lengkapnya, Ariz Ramli memaklumkan, dia juga kini dalam proses untuk menyiapkan sebuah lagu hasil kerjasama dengan beberapa artis di Mesir.
Caprice turut memberitahu, dia perlu menyiapkan beberapa tugasan berkaitan misi jangka panjang Road To Al Aqsa 2040.
“Insya-Allah saya bersama artis-artis di sini akan lancarkan lagu mungkin 11 hari lagi.
“Masih demo lagi. Yalla bermaksud jom dalam bahasa Arab,” katanya menjawab soalan netizen dalam ruangan komen Instagram.

Terdahulu, pelantun lagu Lenglui itu mencetuskan kontroversi apabila menegur pendakwah bebas, Ustaz Ebit Lew berikutan isu tentang bantuan yang diberikan pendakwah berkenaan di bumi Ambia tersebut yang disifatkan menyalahi budaya penduduk di sana.
Caprice mengumumkan untuk mendedahkan kepincangan yang berlaku di Gaza yang membabitkan golongan berpengaruh di Malaysia namun membatalkan rancangan tersebut selepas Ebit membuat laporan polis.
Dia turut memberitahu dalam satu sesi live Instagram bersama Sharnaaz yang dia tidak akan pulang ke Malaysia selagi kerajaan tidak bertukar.
Semalam, Tan Sri Muhyiddin Yasin meletak jawatan sebagai Perdana Menteri Malaysia yang ke-8 selepas beliau hilang majoriti sokongan Ahli Parlimen. – K! ONLINE


ChulaCov19 hasilkan imuniti setanding Pfizer
Oleh KOSMO!

17 Ogos 2021, 8:30 pm
BANGKOK – Ketua penghasilan vaksin ChulaCov19 berkata bahawa vaksin buatan Thailand  itu menghasilkan tahap imuniti sama seperti dos Pfizer/BioNTech dan berupaya memberi perlindungan terhadap empat varian utama Covid-19, lapor laman berita Nation Thailand semalam.
Pengasas Pusat Penyelidikan Vaksin Chula, Dr. Kiat Ruxrungtham mendedahkan hasil ujian klinikal fasa satu ChulaCov19  yang merupakan vaksin teknologi  mRNA pertama di Asia Tenggara dalam  sidang akhbar menerusi laman Facebook Hospital Chulalongkorn.
Seramai 36 sukarelawan berumur antara 18 tahun hingga 55 tahun diberikan dua dos vaksin tersebut. Mereka tidak mengalami kesan sampingan serius selepas tujuh hari.
Sebahagian daripada sukarelawan itu bagaimanapun, mengalami kesan sampingan ringan atau sederhana dan pulih selepas satu hingga tiga hari.
Menurut Dr. Ruxrungtham, ChulaCov19 merangsang tahap imuniti berasaskan antibodi sama seperti keupayaan vaksin mRNA lain seperti Pfizer/BioNTech dan Moderna dan  menghasilkan perlindungan  jauh lebih tinggi terhadap varian asal Covid-19.
Tindak balas antibodi yang tinggi ini juga mampu menghalang penularan empat varian berbahaya Covid-19 iaitu Alpha, Beta, Gamma dan Delta.

ChulaCov19 juga merangsang kekebalan sel T yang membantu menghilangkan dan mengawal virus dalam sel pesakit yang dijangkiti.
Percubaan fasa kedua terhadap sukarelawan akan bermula sekitar 25 Ogos ini.
Dr. Ruxrungtham menjangkakan ChulaCov memasuki fasa kegunaan awam pada April 2022.
Penyelidik akan memindahkan teknologi tersebut kepada  syarikat Bionet Asia untuk pengeluaran secara besar-besaran secepat yang boleh.
Vaksin ChulaCov19 boleh disimpan pada suhu sejuk antara 2-8 darjah Celsius selama tiga bulan dan suhu bilik iaitu 25 darjah Celsius selama dua minggu. -Agensi


Pas sudah ada senarai SD Ahli Parlimen
Oleh MOHD RIDZAUDDIN ROSLAN

17 Ogos 2021, 8:12 pm
PETALING JAYA- Pas memberi keyakinan sudah bersedia dengan surat akaun bersumpah (SD) daripada Ahli Parlimen parti itu untuk dipersembahkan kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah esok.
Timbalan Presiden Pas, Datuk Seri Tuan Ibrahim Tuan Man berkata, beliau mewakili parti itu telah diterima menghadap Al-Sultan Abdullah bersama wakil parti politik yang lain.
“Tuanku menitahkan kerjasama semua pemimpin parti agar mewujudkan keharmonian, ketenteraman dan memberi fokus kepada isu kesihatan, ancaman Covid-19, keadaan ekonomi rakyat dan negara.
“Baginda juga menjelaskan bahawa proses pelantikan Perdana Menteri akan dilaksanakan menerusi SD oleh setiap Ahli Parlimen,” katanya di sini tadi.
Tuan Ibrahim berkata, surat SD perlu itu perlu diserahkan sebelum pukul 4 petang esok selain pengesahan oleh setiap Ahli Parlimen diperlukan.
“Pas menyambut baik titah baginda agar keutamaan mesti diberikan untuk kesejahteraan rakyat dan negara buat masa ini sehingga Pilihan Raya Umum ke-15 boleh diadakan.

“Saya menyeru semua pihak agar kekal bertenang dan menjaga kesihatan diri dan keluarga. Kita yakin akan kebijaksanaan baginda untuk mengakhiri kemelut politik ini dengan jayanya,” jelasnya. – K! ONLINE


43 kes varian Delta dikesan
Oleh SITI A'ISYAH SUKAIMI

17 Ogos 2021, 8:04 pm
PUTRAJAYA – Sebanyak 43 lagi kes varian baharu virus SARS-CoV-2 dikesan di negara ini yang kesemuanya melibatkan Variant of Concern (VOC) iaitu varian Delta (India) (B.1.617.2).
Berdasarkan lampiran yang dikeluarkan oleh Kementerian Kesihatan, ia dikesan bermula 10 Ogos hingga hari ini di Selangor dengan 38 kes serta Kuala Lumpur dengan lima kes menerusi kajian berterusan oleh Institut Penyelidikan Perubatan (IMR).
Ketua Pengarah Kesihatan, Tan Sri Dr. Noor Hisham Abdullah berkata, ini menjadikan jumlah kumulatif kes yang dijangkiti oleh virus SARS-CoV-2 yang dikategorikan sebagai VOC dan Variant of Interest (VOI) adalah sebanyak 710 kes.
“Daripada jumlah tersebut, 690 kes adalah VOC manakala 20 kes adalah VOI. Secara keseluruhan sehingga kini, bagi VOC terdapat sebanyak 467 kes varian Delta, 209 kes varian Beta (Afrika Selatan) dan 14 kes varian Alpha (United Kingdom) manakala bagi VOI terdapat 13 kes varian Theta (Filipina), empat kes varian Kappa (India) dan tiga kes varian Eta (Nigeria),” katanya dalam satu kenyataan akhbar di sini hari ini.  – K! ONLINE


Wanita guna susu badan hasilkan barang kemas
Oleh KOSMO!

17 Ogos 2021, 9:30 pm
LONDON – Seorang suri rumah di Wirral, England menemui hobi menarik ketika pelaksanaan perintah berkurung Covid-19 dengan menghasilkan koleksi barang kemas diperbuat daripada susu badan, lapor akhbar New York Post, kelmarin.
Alison Hawthorn, 30, memulakan perniagaan online itu sejak tahun lepas selepas  bereksperimentasi dengan lebihan susu badannya untuk menghasilkan aksesori yang boleh dipakai.
Menurut Alison, sejak dia memuat naik gambar barang kemas seperti rantai dan cincin yang diperbuat daripada susu badannya, ramai wanita membuat tempahan dengan menghantar susu badan mereka untuk dijadikan perhiasan.
“Ketika perintah berkurung tahun lepas, saya hampir menjadi gila duduk di rumah dan hanya menghadap anak-anak sepanjang hari.
“Jadi saya secara tidak sengaja menemui hobi kreatif ini yang akhirnya bertukar menjadi perniagaan online kecil-kecilan,” ujarnya.
Menurut Hawthorn, bagi menghasilkan rantai leher contohnya, dia hanya menggunakan 10 mililiter susu badan melalui kaedah pendidihan berganda. – Agensi


‘Gelupuh kena soal siasat? Menyalak lagi- Azwan Ali
Oleh MOHD. HAIKAL ISA

17 Ogos 2021, 8:27 pm
PETALING JAYA – Selepas pelakon dan usahawan, Rozita Che Wan memberi keterangan berhubung laporan polis yang dibuatnya, pengacara sensasi, Azwan Ali tidak menunggu lama untuk membalas tindakan tersebut.
Azwan atau nama lengkapnya, Mohamed Azwan Ali menerusi Twitter seperti mengajuk Rozita yang mesra disapa sebagai Che Ta dengan satu ciapan ringkas.
“Syabas Polis Diraja Malaysia (PDRM)! Kekal nombor satu! Gelupuh (gelupur) kena soal siasat? Ha, menyalak lagi,” ciapnya sebentar tadi.
Hari ini, Che Ta memberi keterangan hampir empat jam berhubung laporan polis yang dibuat pengacara kontroversi tersebut terhadapnya di Ibu Pejabat Polis Daerah Brickfields, Kuala Lumpur.
Che Ta ketika ditemui Kosmo! Online memberitahu, proses memberi keterangan berjalan dengan lancar dan kini hanya menunggu untuk tindakan selanjutnya.
Semalam, tular kenyataan Azwan Ali atau lebih dikenali sebagai Diva AA bertindak membuat laporan polis terhadap Che Ta yang didakwa mengeluarkan kenyataan berunsur fitnah terhadapnya.

Menerusi laporan polis yang dibuat, Diva AA menyifatkan kenyataan yang ditujukan kepadanya adalah berunsur fitnah hingga merosakkan imej dan reputasinya sebagai seorang anak seni.
Dalam satu laporan media sebelum ini menyebut, Diva AA, 55, bercadang untuk mengemukakan saman berjumlah RM5 juta kepada Che Ta yang didakwa telah memfitnahnya. – K! ONLINE


‘Bapa Sudoku’ meninggal dunia pada usia 69 tahun
Oleh KOSMO!

17 Ogos 2021, 8:17 pm
TOKYO – Seorang lelaki yang diberi gelaran ‘bapa Sudoku” kerana peranannya mempopularkan teka nombor yang disukai oleh berjuta-juta orang, meninggal kerana sakit  barah pada usia 69 tahun, kata penerbit Jepunnya.
Dalam notis yang disiarkan semalam Nikoli mengumumkan bahawa Maki Kaji meninggal dunia di rumah pada 10 Ogos lalu setelah bertarung dengan kanser melawan barah, dan upacara penghormatan terakhir  akan diadakan pada satu tarikh yang diberitahu kelak.
“Kaji dikenali sebagai bapa Sudoku dan disayangi oleh peminat teka-teki di seluruh dunia,” kata penerbit itu dalam satu kenyataan di laman webnya.
Sudoku yang merupakan  permainan silang angka, dicipta oleh ahli matematik Switzerland,  Leonhard Euler pada abad ke-18.
Versi moden dikatakan telah dicipta  di Amerika Syarikat, tetapi Kaji dipercayai telah mempopularkan teka-teki tersebut.
Dia juga dikatakan memiliki mencipta nama Sudoku  iaitu singkatan  frasa bahasa Jepun yang bermaksud ‘setiap nombor mesti tunggal’..

Sudoku memerlukan pemain meletakkan angka satu hingga sembilan di dalam kotak yang terdiri daripada  81 kotak kesemuanya sehingga tiada angka yang diulang dalam sembilan garis menegak atau mendatar.
Kaji memberitahu Perbadanan Penyiaran British pada tahun 2007 bahawa keseronokan menyelesaikan  teka-teki itu ibarat ‘pengembaraan mencari harta karun.
“Ini bukan mengenai apakah teka-teki ini memberi imbuhan  wang. Ini semata-mata kegembiraan ketika berusaha menyelesaikannya,” kata Kaji. – AFP


Polis nafi tiga pesakit Covid-19 buang gelang pink di Bunohan
Oleh ROSALWANI CHE SOH

17 Ogos 2021, 8:45 pm
TUMPAT – Polis menafikan tiga utas gelang berwarna merah jambu yang dijumpai oleh orang awam berhampiran Masjid Bunohan, Chabang Empat di sini hari ini telah dipotong dan sengaja dibuang oleh pemiliknya.
Timbalan Ketua Polis Daerah Tumpat, Deputi Superintendan Mohd. Razi Rosli berkata, siasatan mendapati, ketiga-tiga gelang pink itu milik seorang lelaki dan dua orang anaknya yang sedang menjalani kuarantin di rumah selepas menjadi kontak rapat isteri yang positif Covid-19.
Menurutnya, sehubungan dengan itu, ketiga-tiga beranak telah dikuarantin di rumah dan menjalani ujian saringan sebelum mereka turut disahkan positif Covid-19 oleh Klinik Kesihatan Bunohan di sini semalam.
“Mereka telah hadir ke klinik kesihatan berkenaan untuk memakai gelang baharu bermula tarikh 15 hingga 25 Ogos ini selain perlu menjalani kuarantin di rumah sepanjang tempoh tersebut.
“Siasatan turut mendapati, lelaki itu telah mengambil semula gelang lama yang dipotong tanpa pengetahuan Klinik Kesihatan Bunohan dengan beranggapan bahawa dia perlu menyimpannya,” katanya dalam satu kenyataan di sini hari ini.
Menurut Mohd. Razi, bagaimanapun, gelang yang disimpan di dalam poket seluar lelaki itu tercicir tanpa disedarinya ketika sedang dalam perjalanan pulang ke rumah dengan pihak Klinik Kesihatan Bunohan telah mengesahkan perkara itu melalui semakan yang dilakukan. – K! ONLINE


Malaysia kehilangan legenda ragbi negara
Oleh KOSMO!

17 Ogos 2021, 7:10 pm
KESATUAN Ragbi Malaysia (KRM) mengucapkan takziah kepada ahli keluarga Datuk Seri Abdul Ghafar Rajab yang menghembuskan nafas terakhirnya di Hospital Canselor Tuanku Muhriz (HCTM) Universiti Kebangsaan Malaysia (UKM) awal pagi tadi.
KRM menyifatkan, Malaysia kehilangan seorang legenda kerana penglibatan Allahyarham Abdul Ghafar Rajab bersama pasukan ragbi negara amat membanggakan dalam arena tempatan dan antarabangsa.
Tambah KRM, Allahyarham Abdul Ghafar cukup terkenal sebagai pakar sepakan conversion dalam pasukan negara yang bermain di posisi fullback.
“Pencapaian Allahyarham Datuk Seri Abdul Ghafar dalam sukan ragbi sangat baik dan berjaya meletakkan diri beliau dalam pasukan kebangsaan bermula mewakili skuad bawah 23 tahun pada tahun 1979.
“Kejohanan-kejohanan lain yang turut disertai beliau di peringkat antarabangsa seperti Asian Footbal Rugby Union (ARFU) di Taiwan pada 1980, Kejohanan King’s Cup (1981 sehingga 1985) dan juga kejohanan ARFU di Fukuoka, Jepun.
“Kehilangan Allahyarham yang telah memberi jasa dan khidmat mengharumkan nama negara sepanjang penglibatan beliau dalam sukan ini amat dirasai oleh seluruh warga ragbi Malaysia,” kata KRM dalam satu kenyataan hari ini.

Allahyarham Abdul Ghafar, 63, telah berkhidmat dalam Polis Diraja Malaysia (PDRM) selama 39 tahun sebelum menjalani persaraan wajib pada 20 Julai 2018. – K! ONLINE


Pesakit turun 170 sahaja berbanding 400 di HTAR
Oleh ISKANDAR SHAH MOHAMED

17 Ogos 2021, 6:56 pm
SHAH ALAM – Kemasukan harian pesakit Covid-19 di Hospital Tengku Ampuan Rahimah (HTAR) Klang mencatatkan penurunan lebih 50 peratus sejak minggu lalu.
Statistik menunjukkan jumlah kes diterima hospital itu berkurangan sehingga 170 berbanding 400 kes sebelum ini.
Pengarah HTAR, Dr. Zulkarnain Mohd. Rawi berkata, gelombang penurunan kemasukan itu mula berlaku antara awal sehingga pertengahan bulan lalu.
Katanya, pesakit Covid-19 yang menerima rawatan di HTAR kini didapati berkurangan iaitu kurang daripada 900 orang.
“Saya bersyukur jumlah kemasukan pesakit berkenaan menurun lebih 50 peratus sejak minggu lalu.
“Keadaan itu sekali gus mengurangkan pesakit kategori tiga ke atas untuk dimasukkan ke dalam wad,” katanya ketika dihubungi Kosmo di sini, hari ini.


Masa CCTV pondok pengawal, restoran berbeza
Oleh ASLIZA MUSA

17 Ogos 2021, 6:58 pm
IPOH – Mahkamah Tinggi di sini hari ini diberitahu bahawa masa yang direkodkan pada sistem televisyen litar tertutup (CCTV) di pondok pengawal Sierra Meru Desa Park dan sebuah restoran makanan segera di Meru tidak selari dengan masa sebenar.
Perkara itu dimaklumkan saksi ke-19 iaitu Inspektor Rashidi Othman daripada Jabatan Siasatan Jenayah, Ibu Pejabat Polis Kontinjen (IPK) Perak dalam prosiding kes rogol membabitkan bekas exco kerajaan negeri, Paul Yong Choo Kiong.
Menurut Rashidi, masa yang dicatatkan dalam rakaman CCTV di pondok pengawal perumahan tersebut cepat 10 minit daripada waktu sebenar manakala masa yang direkodkan di kaunter pembayaran pandu lalu restoran berkenaan pula lewat tujuh minit.
“Semasa melihat rakaman CCTV di pos pengawal, saya dapati masa pada semua CCTV di dalam dekoder dengan masa yang tertera pada jam tangan saya mempunyai perbezaan kira-kira 10 minit.
“Semakan CCTV di restoran berkenaan juga mendapati masa yang tertera pada skrin kira-kira kurang tujuh minit lewat daripada masa yang disemak pada jam tangan saya,” katanya ketika disoal Timbalan Pendakwa Raya, Mohd. Fitri Sadarudin di hadapan Hakim Datuk Abdul Wahab Mohamed di Mahkamah Tinggi Ipoh di sini.
Menjelaskan lanjut soalan Mohd. Fitri mengenai perbezaan masa pada rakaman CCTV dan jam tangannya, Rashidi memberitahu, masa pada jam tangannya lebih tepat kerana aturan masa jam itu diselarikan secara automatik mengikut di negara tempatnya berada.

“Saya percaya jam tangan saya mengikut waktu Malaysia kerana tetapan yang dibuat secara automatik dan saya juga membuat semakan melalui telefon bimbit,” katanya yang bertugas sebagai Ketua Balai Polis Jelapang semasa kejadian. – K! ONLINE


293 kes kematian Covid-19 hari ini
Oleh SITI A'ISYAH SUKAIMI

17 Ogos 2021, 7:29 pm
PUTRAJAYA – Sebanyak 293 kes kematian Covid-19 hari ini menjadikan jumlah kes kematian negara kini mencecah 13,077 kes.
Ketua Pengarah Kesihatan, Tan Sri Dr. Noor Hisham Abdullah berkata, kes aktif dengan kebolehjangkitan sebanyak 252,147 kes termasuk 1,054 kes sedang dirawat di Unit Rawatan Rapi (ICU) dan 525 kes memerlukan bantuan pernafasan.
“Terdapat 16,468 kes sembuh dengan jumlah keseluruhan kes sembuh sebanyak 1,179,046 kes,” katanya pada ciapan Twitter di sini hari ini. – K! ONLINE


Entiti tayang ‘anu’ pada pemburu hantu wanita
Oleh KOSMO!

17 Ogos 2021, 7:30 pm
NEW ORLEANS, Louisiana – Dua pemburu hantu wanita terkejut apabila menyedari mereka merakam kelibat bahagian sulit lelaki dipercayai milik entiti mistik ketika berada di sebuah bar di New Orleans, Amerika Syarikat, lapor akhbar Daily Star semalam.
Menurut salah seorang wanita tersebut yang dikenali sebagai Corrine, gambar seram itu dirakam di  premis John Laffite Blacksmith Bar. Bar itu menjadi lokasi popular kepada pemburu  makhluk halus.
“Agak kelakar apabila menyedari kemunculan zakar itu di belakang tempat kami sedang duduk.
“Jika ada yang bertanya adakah kami menemui  hantu, jawapannya adalah tidak tetapi kami berjaya merakam alat sulitnya,” kata Corrine.
Dia dan rakannya memuat naik gambar tersebut di laman Instagram rasmi mereka dan menarik perhatian ramai pengguna media sosial yang teruja dengan penemuan itu.
“Tidak sangka hantu juga pandai bergurau apabila pemburu hantunya ialah dua wanita cantik,” tulis seorang pengguna media sosial.

“Sangat jelas penampakan zakar lelaki di situ,” komen seorang lagi. – Agensi


Penduduk Felda Jenderak Utara kena PKPD
Oleh AMREE AHMAD

17 Ogos 2021, 7:21 pm
PUTRAJAYA – Lebih 3,300 penduduk di Felda Jenderak Utara di Pahang bakal dikenakan Perintah Kawalan Pergerakan Diperketatkan (PKPD) bermula Khamis hingga 1 September ini iaitu  lokaliti terletak di Kuala Krau, Daerah Temerloh.
Ketua Pengarah Majlis Keselamatan Negara (MKN), Jabatan Perdana Menteri, Datuk Rodzi Md. Saad berkata, ia berpunca kluster keagamaan daripada seorang warga tempatan berusia 56 tahun dari Felda Jengka 25, yang positif Covid-19 pada 7 Ogos lalu dan kemudian menjangkiti 60 orang.
Skim tanah rancangan persekutuan itu sudah pun dilaksanakan PKPD sejak 12 Ogos lalu disebabkan Kluster Lorong Baiduri daripada penduduk yang bekerja di Daerah Maran.
“Satu lagi lokaliti di negeri tersebut yang turut dikenakan PKPD ialah di Ladang Selbourne, Mukim Gua, Daerah Lipis dan selebihnya sembilan lokaliti di Sabah antaranya Taman Ria Height, Tawau; Kompleks Baiduri Ayu, Felda Sahabat 9, Lahad Datu dan Perumahan Pekerja Ladang Moynod 1, Beluran.
“Juga di Beverly Hills Fasa 3 dan Regency Park, Penampang; Kampung Kuala Abai dan Kampung Payas-Payas, Kota Belud serta Kampung Iburu dan Kampung Meligan, Sipitang,” katanya dalam kenyataan hari ini. – K! ONLINE


KPLB akan meneruskan agenda membangunkan masyarakat luar bandar
Oleh AHMAD SHAHERMAN SHAMSURI

17 Ogos 2021, 7:44 pm
PETALING JAYA – Kementerian Pembangunan Luar Bandar (KPLB) memberi jaminan untuk terus mendukung konsep neutrality dan ‘government of the day’ dalam melaksanakan semua dasar yang telah
diluluskan.
Ketua Setiausaha KPLB, Datuk Dr. Ahmad Jailani Muhamed Yunus berkata, jabatan dan agensi di bawah KPLB akan kekal komited melaksanakan amanah dan tanggungjawab memberikan perkhidmatan terbaik kepada rakyat dan negara.
Pada masa sama katanya, pihaknya juga akan tetap memainkan peranan utama membangunkan dan menjamin kesejahteraan masyarakat luar bandar terutama dalam mendepani impak pandemik Covid-19.
“Program-program outreach vaksinasi Covid-19 akan dilaksanakan mengikut jadual yang ditetapkan bagi mencapai sasaran imunisasi kelompok di luar bandar.
“Kesemua 1,165 program pembangunan untuk memulih dan merancakkan ekonomi di luar bandar akan diteruskan meliputi pembangunan infrastruktur, ekonomi dan pemerkasaan modal insan luar bandar melibatkan peruntukan RM5.78 bilion,” katanya dalam satu kenyataan di sini hari ini.
Mengulas lanjut, Ahmad Jailani berkata, warga KPLB juga akan sentiasa memastikan amanah terus dilaksanakan demi kesejahteraan rakyat khususnya di luar bandar seiring dengan moto ‘Luar Bandar Sejahtera’. -K! ONLINE.


IPT kawasan PKPD diberi kelonggaran – MQA
Oleh KOSMO!

17 Ogos 2021, 7:14 pm
CYBERJAYA – Institusi Pengajian Tinggi (IPT) yang berada dalam kawasan Perintah Kawalan Pergerakan Diperketatkan (PKPD) dibenarkan membuat perubahan terhadap keperluan jam pembelajaran pelajar sekurang-kurangnya 70 ke 80 peratus, bergantung kesesuaian bidang program sebagai memenuhi keperluan kredit.
Ketua Pegawai Eksekutif Agensi Kelayakan Malaysia (MQA), Prof. Datuk Mohammad Shatar Sabran berkata, kelonggaran itu diberikan dengan syarat IPT yang berkenaan melengkapkan kesemua komponen body of knowledge (BoK) termasuk penilaian berdasarkan keperluan hasil pembelajaran yang ditetapkan.
Bagaimanapun, beliau berkata, perkara itu terpakai untuk semester yang terkesan akibat arahan PKPD atau situasi kecemasan yang diumumkan pihak berkuasa dengan IPT boleh menyediakan aktiviti pengukuhan bagi menyokong pengajaran dan pembelajaran serta meningkatkan kompetensi pelajar terhadap topik atau kursus tertentu setelah keadaan mengizinkan.
“Bagi aspek penilaian pelajar pula, IPT boleh mengubah suai penilaian kursus merangkumi penilaian berterusan dan penilaian akhir yang dijajarkan dengan hasil pembelajaran ditetapkan seterusnya memastikan aspek validity, reliability dan fairness dipelihara semasa penilaian dilaksanakan.
“Pengubahsuaian penilaian perlu mengambil kira kekerapan penilaian selaras situasi semasa pelajar,” katanya ketika mengulas Advisory Note No 5/2021 mengenai Fleksibliti Pengendalian Program Pendidikan Tinggi Semasa Perintah Kawalan Pergerakan (PKP) yang dikeluarkan MQA hari ini.  – K! ONLINE


Kerajaan Caretaker hanya jalankan urusan pentadbiran kerajaan
Oleh NOR IDAYU BOSRO

17 Ogos 2021, 7:35 pm
PUTRAJAYA – Tan Sri Muhyiddin Yassin yang menjalankan tugas sebagai Perdana Menteri Caretaker sehingga Perdana Menteri baharu dilantik turut menjalankan fungsi sebagai Kerajaan Caretaker.
Berdasarkan konvensyen dalam sistem demokrasi berparlimen di negara-negara Komanwel, Kerajaan Caretaker hanya berfungsi untuk mentadbir negara sehingga satu kerajaan baharu dibentuk.
Ketua Setiausaha Negara, Tan Sri Mohd. Zuki Ali berkata, dalam hal ini, Kerajaan Caretaker boleh mengambil tindakan-tindakan bagi maksud menjalankan urusan pentadbiran kerajaan sahaja.
Kerajaan Caretaker bagaimanapun tidak boleh membuat apa-apa keputusan dan dasar yang boleh mengikat yang boleh memberi implikasi kewangan serta membebankan kerajaan baharu yang bakal dibentuk melainkan tindakan tersebut perlu dilaksanakan demi kepentingan awam.
“Bagi maksud itu, Kerajaan Caretaker boleh mengambil beberapa tindakan antaranya menjalankan tugasan rasmi rutin termasuk menjalankan kuasa yang diberi di bawah undang-undang bagi memastikan jentera kerajaan berfungsi.
“Kerajaan Caretaker juga boleh mengadakan mesyuarat rasmi berhubung urusan pentadbiran
kerajaan,” katanya dalam satu kenyataan di sini hari ini.

Mengulas lanjut, Mohd. Zuki berkata, Kerajaan Caretaker boleh meneruskan pelaksanaan dasar dan program sedia ada yang mana peruntukan kewangan baginya telah disediakan.
Beliau berkata, ia termasuklah Program Imunisasi Kebangsaan (PICK), Pelan Pemulihan Negara dan juga bantuan lain sebelum tarikh Perdana Menteri meletakkan jawatan.
Selain itu, katanya, Kerajaan Caretaker boleh membuat apa-apa perjanjian, kontrak dan aku janji yang mana dasar telah diluluskan oleh kerajaan atau peruntukan mengenainya telah diluluskan oleh Parlimen seperti Belanjawan tahun semasa.
“Seterusnya Kerajaan Caretaker boleh mengadakan dan menghadiri majlis-majlis rasmi yang telah dijadualkan bagi sesuatu projek atau program kerajaan,” katanya. -K! ONLINE


Kematian Covid-19 lepasi 13,000
Oleh SITI A'ISYAH SUKAIMI

17 Ogos 2021, 7:56 pm
PUTRAJAYA – Negara merekodkan kes kematian Covid-19 melepasi 13,000 dengan 13,077 kes, iaitu pertambahan sebanyak 293 kes kematian melibatkan 251 warga Malaysia dan 42 warga asing.
Kes kematian baharu itu terdiri daripada 162 lelaki dan 131 wanita dengan 44 kes meninggal dunia di luar hospital atau brought-in-dead (BID), manakala sebanyak 249 kes mempunyai sejarah penyakit.
Ketua Pengarah Kesihatan, Tan Sri Dr. Noor Hisham Abdullah berkata, sebanyak 305 kes (1.6 peratus) daripada jumlah kes hari ini adalah kategori tiga, empat dan lima manakala, sebanyak 19,326 kes (98.4 peratus) kategori satu dan dua.
Beliau berkata, secara keseluruhan, 16,638 kes (84.75 peratus) daripada jumlah kes yang dilaporkan tiada atau tidak lengkap vaksinasi dengan sebanyak 78 kes kategori lima dengan 63 kes tiada atau tidak lengkap vaksinasi dan sebanyak 60 kes kategori empat dengan 49 kes tiada atau tidak lengkap vaksinasi.
“Kategori tiga dengan 167 kes iaitu 140 kes tiada atau tidak lengkap vaksinasi, sebanyak 9,975 kes kategori dua dengan 8,362 kes tiada atau tidak lengkap vaksinasi serta 9,351 kes kategori satu dengan 8,024 kes tiada atau tidak lengkap vaksinasi,” katanya dalam satu kenyataan di sini hari. -K! ONLINE


KPN ucap takziah kepada keluarga Abdul Ghafar
Oleh AHMAD SHAHERMAN SHAMSURI

17 Ogos 2021, 6:17 pm
PETALING JAYA – Ketua Polis Negara, Datuk Seri Acryl Sani Abdullah Sani serta seluruh warga Polis Diraja Malaysia (PDRM) menzahirkan ucapan takziah buat ahli keluarga bekas Pengarah Pengurusan, Datuk Seri Abdul Ghafar Rajab yang meninggal dunia awal pagi tadi.
Menerusi satu kenyataan yang dikongsi di laman Facebook rasmi PDRM, Abdul Ghafar menghembuskan nafas terakhirnya di Hospital Canselor Tuanku Muhriz (HCTM) Universiti Kebangsaan Malaysia (UKM).
Kata kenyataan itu, Allahyarham Abdul Ghafar telah berkhidmat dalam PDRM selama 39 tahun sebelum menjalani persaraan wajib pada 20 Julai 2018.
“Jenazah Allahyarham Abdul Ghafar akan disolatkan di Masjid Bukit Aman sebelum dikebumikan di Tanah Perkuburan persint 20, Putrajaya.
“Didoakan agar roh Allahyarham Abdul Ghafar sentiasa dicucuri rahmat-Nya dan ditempatkan bersama para solihin,” katanya kenyataan itu di sini hari ini.- K! ONLINE.
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bedah siasat tiga mangsa rentung pagi esok
Oleh NOOR HASLIZA NUSI

17 Ogos 2021, 6:23 pm
GEORGE TOWN – Mayat tiga mangsa rentung dalam kemalangan jalan raya melibatkan sebuah kereta jenis Toyota Vios di Jalan Masjid Negeri di sini semalam akan dibedah siasat di Hospital Pulau Pinang kira-kira pukul 9 pagi esok.
Ketua Polis Daerah Timur Laut, Asisten Komisioner Soffian Santong berkata, pihaknya setakat ini belum menerima sebarang laporan daripada waris kesemua mangsa namun ada warga tempatan mengatakan kemungkinan mangsa adalah anak mereka.
“Pihak polis tidak akan membuat sebarang kesimpulan tentang identiti mangsa sehingga proses pengecaman mayat dijangka dibuat pagi esok selepas selesai bedah siasat,” katanya ketika dihubungi hari ini.
Kosmo! Online semalam melaporkan tiga individu ditemui dalam keadaan rentung selepas kereta jenis Toyota Vios yang dinaiki mereka terbakar dipercayai merempuh sebatang pokok di tepi Jalan Masjid Negeri kira-kira pukul 2.45 pagi. – K! ONLINE


Kertas siasatan perhimpuan Ahli Parlimen siap
Oleh MOHD AZLI ADLAN

17 Ogos 2021, 6:09 pm
KUALA NERUS – Siasatan berhubung perhimpunan melibatkan sebahagian Ahli Parlimen di Dataran Merdeka, Kuala Lumpur pada 2 Ogos lalu telah disiapkan Polis Diraja Malaysia (PDRM).
Ketua Polis Negara, Datuk Seri Acryl Sani Abdullah Sani berkata, proses merekodkan keterangan kesemua Ahli Parlimen terlibat telah selesai baru-baru ini.
“Kertas siasatan berhubung kes tersebut telah dirujuk kepada Jabatan Peguam Negara untuk tindakan lanjut.
“Saya menjangkakan maklum balas daripada Jabatan Peguam Negara berhubung kes berkenaan akan diketahui tidak lama lagi,” katanya ketika ditemui selepas menziarah seorang pesara polis, Dali Dawi, 69, di Taman Permint Perdana, Seberang Takir di sini hari ini.
Kosmo! 4 Ogos lalu melaporkan PDRM menerima 206 laporan berhubung perhimpunan sebahagian ahli parlimen di Dataran Merdeka pada
Sehubungan itu, satu kertas siasatan telah dibuka mengikut Akta Perhimpunan Aman 2012, Seksyen 21a Akta Pencegahan dan Pengawalan Penyakit Berjangkit 1988 dan Seksyen 269 Kanun Keseksaan.

Dalam perkembangan berkaitan, Acryl Sani berharap masyarakat negara ini agar kekal bertenang menunggu sebarang penyelesaian terhadap situasi politik semasa tanah air.
Ujar beliau, setakat ini, keadaan kekal aman dan tiada isu ketenteraman awam dikesan namun PDRM tetap bersiap siaga untuk menghadapi sebarang kemungkinan. – K! ONLINE


Wanita dakwa kahwin hantu Michael Jackson
Oleh KOSMO!

17 Ogos 2021, 6:30 pm
BANDAR RAYA NEW YORK – Seorang wanita di  Amerika Syarikat (AS)  mendakwa bahawa dia sudah beberapa tahun ‘berkahwin’ dengan hantu Raja Pop Dunia, Michael Jackson atau Jacko.
Menurut  akhbar Daily Star UK, wanita bernama Kathleen Robert itu turut berkata, dia adalah kelahiran semula kelahiran bintang filem Hollywood, Marilyn Moore.
Katanya,  hantu Jacko ‘mengahwininya’ bukan atas dasar nafsu tetapi kerana mahu menggunakan tubuhnya sebagai medium untuk makan biskut.
“Hantu Jacko sering datang dan ‘menumpang’ badan saya untuk memakan biskut dan itu sahaja.
“Dia tidak berminat menjalin hubungan kelamin  atau apa-apa bentuk hubungan lain melainkan untuk memakan biskut,” jelas Robert.
Tambah wanita itu, hantu Jacko juga banyak berborak dengannya dan mengambil berat ke atas dirinya seperti  seorang suami.

Menyifatkan hantu tersebut  sebagai peramah tetapi gemar memberi arahan, Kathleen berkata, dia tidak menyangka sifat ‘suaminya’ yang tampak pemalu di kaca televisyen.
“Saya sayangkan dia, walaupun hubungan kami tidak seperti pasangan lain.
“Meskipun hubungan perkahwinan kami hanya sekadar di mulut dan tidak diiktiraf di atas kertas tetapi saya tidak kisah,” jelasnya. – Agensi


Wanita maut, dua termasuk bayi cedera kereta terbalik
Oleh KHAIRUL MOHD. ALI

17 Ogos 2021, 6:46 pm
JOHOR BAHRU – Seorang maut manakala dua yang lain termasuk seorang bayi perempuan cedera selepas kenderaan dinaiki mereka terbabas melanggar pembahagi jalan di Kilometer 19.2 Lebuhraya Senai-Desaru, hari ini.
Dalam kejadian kira-kira pukul 2.25 petang itu, mangsa yang meninggal dunia merupakan wanita bukan warganegara dikenali sebagai Suha, 41, manakala pemandu kereta Nissan Almera, Shahrodin Sabri, 58, serta bayi berusia tiga bulan cedera ringan.
Komander Operasi dari Balai Bomba dan Penyelamat Johor Jaya, Pegawai Bomba Kanan II, M. Haridass berkata, seramai sembilan anggota beserta dua buah jentera dikejarkan ke lokasi kejadian sejurus menerima panggilan kecemasan.
“Kenderaan yang  dinaiki tiga individu termasuk seorang wanita bukan warganegara berusia 41 tahun dan seorang bayi bukan warganegara itu dalam perjalanan dari Johor Bahru menghala ke Bandar Penawar telah terbabas dan melanggar pembahagi jalan.
“Wanita berkenaan ditemui maut di lokasi kejadian, pemandu lelaki cedera di bahagian kepala dan tangan manakala bayi berkenaan turut mengalami kecederaan di bahagian kepala,” katanya dalam satu kenyataan di sini hari ini. – K! ONLINE


Geng Merry menyamar NGO beri bantuan makanan tumpas
17 Ogos 2021, 6:53 pm
KUALA LUMPUR – Taktik licik dua wanita tempatan menyamar sebagai wakil pertubuhan bukan kerajaan (NGO) untuk melakukan jenayah mencuri terbongkar selepas mereka ditahan polis, Sabtu lalu.
Ketua Polis Daerah Sentul, Asisten Komisioner Beh Eng Lai berkata, penahanan suspek dibuat selepas polis menerima laporan daripada seorang wanita warga emas berumur 82 tahun yang lesap wang tunai RM8,000 selepas suspek datang ke kediamannya di Projek Perumahan Rakyat (PPR) Intan Baiduri.
“Dua suspek berusia 23 dan 43 tahun yang mempunyai hubungan sebagai menantu dan mertua ditahan bersama 17 bungkus makanan pelbagai jenama oleh pasukan Bahagian Siasatan Jenayah, Ibu Pejabat Polis Daerah (IPD) Sentul.
“Hasil rakaman percakapan kedua-duanya, polis turut memberkas seorang lagi wanita berusia 23 tahun disyaki ahli sindiket sama bagi membantu siasatan,” ujarnya dalam kenyataan hari ini.
Menurut beliau, hasil siasatan mendapati sindiket dikenali ‘Geng Merry’ itu didalangi dua wanita tempatan menggunakan modus operandi menyamar sebagai anggota NGO dan datang ke rumah mangsa untuk menyerahkan bantuan.
“Semasa urusan penyerahan sumbangan dilakukan, salah seorang saspek telah menyelinap masuk ke dalam bilik tidur mangsa untuk mencuri barang.

“Sindiket yang beroperasi sejak tahun 2017 itu juga menyasarkan golongan warga emas yang tinggal bersendirian sebagai mangsa,” ujarnya.
Jelasnya, ketiga-tiga suspek mengaku terlibat dalam kes tersebut dan semakan mendapati dua daripada tiga suspek masing-masing mempunyai 12 dan tiga rekod kesalahan lampau berkaitan pecah rumah dan curi dalam bangunan.
Katanya, ketiga-tiga suspek kini sedang ditahan reman di IPD Sentul bagi membantu siasatan lanjut.
“Penahanan ketiga-tiga suspek sekali gus berjaya menyelesaikan tiga kes kecurian dalam bangunan yang dilaporkan di sekitar kawasan Jinjang pada tahun ini,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sultan Kedah dukacita kadar jangkitan harian empat angka
Oleh JAMLIAH ABDULLAH

17 Ogos 2021, 5:48 pm
ALOR SETAR – Sultan Kedah, Al Aminul Karim Sultan Sallehuddin Sultan Badlishah menzahirkan rasa dukacita dengan kadar jangkitan baharu Covid-19 di negeri ini apabila kekal merekodkan jumlah kes empat angka sehari sejak hampir sebulan lalu.
Menurut kenyataan dikeluarkan Datuk Pengelola Bijaya Diraja, Datuk Bakar Din, Sultan Sallehuddin bertegas bahawa kerajaan harus memberi pertimbangan wajar untuk memperluaskan vaksinasi kepada populasi yang layak kerana buat masa ini hanya kaedah tersebut dilihat berkesan mengawal kadar jangkitan baharu.
Baginda bertitah agar Kerajaan Persekutuan dapat membekalkan lebih banyak vaksin supaya Kedah dapat mencapai imuniti kelompok lebih awal seterusnya membolehkan sektor ekonomi pulih dengan cepat.
“Sehingga kelmarin, kadar vaksinasi bagi penduduk berusia 18 tahun ke atas yang telah lengkap dua dos suntikan baru mencecah 31.8 peratus manakala mereka yang memperoleh satu dos suntikan pula sebanyak 55 peratus.
“Ini menunjukkan sekiranya suatu langkah yang serius tidak diambil, Kedah mungkin akan lewat mencapai imuniti kelompok seperti dihasratkan,” titah baginda. – K! ONLINE


Labuan sekali lagi catat sifar kes Covid-19
Oleh KOSMO!

17 Ogos 2021, 6:29 pm
PETALING JAYA – Wilayah Persekutuan Labuan sekali lagi mencatatkan sifar kes jangkitan Covid-19 yang dikaitkan dengan kepatuhan masyarakat di situ kepada prosedur operasi standard (SOP).
Ketua Pengarah Kesihatan, Tan Sri Dr. Noor Hisham Abdullah berkata, perkembangan positif itu sebenarnya terletak pada diri sendiri yang sama-sama bertanggungjawab untuk memutuskan rantaian virus korona.
Kali pertama Labuan mencatatkan sifar kes jangkitan harian Covid-19 ialah pada 14 Ogos lalu.
“Sekali lagi Labuan mencatatkan sifar kes, alhamdulillah. Semoga wilayah-wilayah dan negeri-negeri yang lain mengikuti jejak langkah Labuan dgn kepatuhan kepada SOP secara menyeluruh.
“Sayangi diri dan masyarakat keseluruhannya #KitaJagaKita,” katanya pada satu status yang dimuat naik di akaun Twitter beliau hari ini.
Hari ini negara mencatatkan 19,631 jumlah baharu jangkitan Covid-19 yang menjadikan angka terkumpul meningkat kepada lebih 1.4 juta kes. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Nama saksi kes dana 1MDB digugur dari saman
Oleh NORLIZAH ABAS

17 Ogos 2021, 6:36 pm
KUALA LUMPUR – Mahkamah Tinggi di sini hari ini diberitahu, nama bekas Ketua Pegawai Eksekutif 1Malaysia Development Berhad (1MDB) yang menjadi saksi perbicaraan dana RM2.28 bilion, telah digugurkan daripada writ saman yang difailkan syarikat itu.
Mohd. Hazem Abd. Rahman, 49, bersetuju bahawa keseluruhan nama bekas ahli lembaga pengarah 1MDB dan pengurusan kanan termasuk beliau tidak lagi tersenarai sebagai defendan dalam tuntutan saman tersebut.
Bekas Ketua Pegawai Eksekutif (CEO) 1MDB itu berkata, hingga kini beliau masih belum menerima writ saman yang difailkan pada Mei lalu dan hanya mengetahui saman itu daripada media.
Ketika ditanya oleh peguam Tan Sri Dr. Muhammad Shafee Abdullah yang mewakili Najib, Mohd. Hazem bersetuju nama-nama pegawai `ikan bilis’ yang tidak tersenarai sebagai saksi mahupun gagal dikesan, bagaimanapun masih kekal dalam writ saman tersebut.
Menjawab soalan balas pihak pembelaan, beliau tidak bersetuju bahawa wujud rancangan awal yang diatur oleh pihak pendakwaan untuk menggugurkan nama pegawai-pegawai atasan 1MDB daripada writ saman. – K! ONLINE


Senario lapangan terbang Kabul memalukan Barat
Oleh KOSMO!

17 Ogos 2021, 6:54 pm
BERLIN – Presiden Jerman, Frank-Walter Steinmeier hari ini mengkritik kuasa Barat kerana situasi huru-hara di lapangan terbang Kabul di mana beribu-ribu rakyat Afghanistan berkumpul untuk meninggalkan negara itu setelah pemberontak Taliban kembali berkuasa.
“Senario terdesak di lapangan terbang Kabul memalukan Barat,” kata Steinmeier yang menyifatkan situasi di Afghanistan itu sebagai ‘tragedi kemanusiaan yang perlu ditanggung oleh kita semua.’
“Jerman mempunyai kewajiban untuk melakukan apa sahaja bagi membawa pulang rakyat kami dan semua rakyat Afghanistan yang membantu mereka selama bertahun-tahun,” tambah  Steinmeier yang sebelum ini menjawat jawatan menteri luar.
Menurutnya, Jerman juga harus menolong mereka yang berdepan bahaya tindakan balas dendam oleh Taliban di Afghanistan termasuk wanita.
“Kegagalan usaha bertahun-tahun untuk membangun masyarakat stabil dan berdaya maju di Afghanistan menimbulkan persoalan tentang dasar luar dan penglibatan ketenteraan kita pada masa lalu dan di masa hadapan,” katanya.
Tentera Jerman dikerah selama hampir dua dekad di Afghanistan sebagai sebahagian daripada operasi Pertubuhan Perjanjian Atlantik Utara (NATO)  yang dipimpin oleh Amerika Syarikat (AS).

Jerman menghantar seramai 150,000 kakitangan terdiri daripada lelaki dan wanita sekali gus penyumbang kedua terbesar NATO di Afghanistan selepas AS.
Jerman mengundurkan pasukan tentera terakhirnya dari Afghanistan akhir Jun lalu. – AFP


Alif Syukri nak jadi Perdana Menteri, ibu orang pertama menentang
Oleh MOHD. HAIKAL ISA

17 Ogos 2021, 5:16 pm
PETALING JAYA – Usahawan kosmetik, Datuk Seri Alif Syukri sekali lagi mengundang kecaman terhadap dirinya sendiri apabila berkongsi satu muat naik borang mencalonkan dirinya sebagai Perdana Menteri ke-9 Malaysia.
“Kalau ada rezeki tak ke mana, doakan semuanya dipermudahkan.”
Demikian kapsyen yang dimuat naik bersama borang yang dikongsi pemilik nama lengkap, Aliff Syukri Kamarzaman itu.
Bukan hanya dibantah rata-rata peminat yang memperlekeh, hasrat pelantun lagu Abang Nak tegur itu turut ditentang ibu kandungnya sendiri, Rozita Ibrahim.
“Kri (nama timangan buat Alif Syukri) cari pasal kena kecam. Mak orang pertama yang akan memberontak,” tulis Rozita dalam ruangan komen.
Dalam pada itu, rakan seperjuangannya, Wak Doyok turut meninggalkan komen yang mencuit hati berbunyi: “Dukung. Datuk nak urus pembantu rumah pun jerit, lagilah nak urus 30 juta orang rakyat Malaysia.”

Dalam ruangan komen turut kelihatan komen lucu yang ditinggalkan netizen mengusik hasrat yang diluahkan jutawan kosmetik berkenaan.
“Saya sokong Datuk. Harap Datuk bagi 1 juta setiap isi rumah,” ujar seorang netizen.
Seorang lagi meninggalkan komen: “Ini kalau jadi Perdana Menteri, mahu hari-hari buat TikTok, buat perutusan.” – K! ONLINE


Sami berpakaian wanita curi keluar waktu malam untuk berparti
Oleh KOSMO!

17 Ogos 2021, 5:30 pm
BANGKOK – Seorang sami muda di timur laut Thailand dilaporkan menyarung pakaian wanita semata-mata untuk keluar berhibur pada waktu malam, lapor laman berita The Thaiger semalam.
Foto sami itu yang mengenakan jubah berwarna jingga,  dimuat naik bersama foto dirinya memakai pakaian wanita di laman Facebook.
Aduan telah dihantar ke pejabat Agama Buddha tempatan dan lelaki itu berdepan hukuman termasuk diusir daripada penempatan sami yang didiaminya.
Seorang penulis blog Thailand memuat naik foto sami tersebut berpakaian menyerupai wanita untuk berparti pada waktu malam.
Ketua Wat Yodkaew yang bersempadan dengan Laos, Nong Khai mengesahkan lelaki dalam foto tersebut merupakan sami di wat  tersebut,  namun tidak mengetahui tentang perbuatan lelaki itu keluar berparti pada waktu malam.
Katanya, pihak pengurusan wat tersebut sedang menjalankan siasatan bagi menentukan tindakan yang akan diambil.

Pengarah Pejabat Agama Buddha di Nong Khai berkata,  tindakan sami itu boleh merosakkan reputasi institusi agama tersebut.
Majlis Tertinggi Sangha yang merupakan badan pengurusan agama Buddha di Thailand  memberi kuasa kepada ketua kuil untuk menyiasat dan memberikan hukuman yang sewajarnya. – Agensi


Agong titah semua parti politik bekerjasama
Oleh MUHD AFIQ AL-HAFIZ MAT YUSOF

17 Ogos 2021, 4:51 pm
KUALA LUMPUR – Yang di-Pertuan Agong menitahkan semua parti politik untuk bekerjasama dalam menghadapi pandemik Covid- 19 serta isu ekonomi.
Presiden PKR, Datuk Seri Anwar Ibrahim berkata, Al-Sultan Abdullah Ri’ayatuddin Al-Mustafa Billah Shah turut bertitah supaya isu pelantikan Perdana Menteri baharu diselesaikan melalui lunas Perlembagaan.
“Semua ketua parti politik yang dijemput menghadap Tuanku telah memberikan pandangan masing-masing dan (ketua parti politik) dilihat mempunyai konsensus untuk menghentikan politik lama.
“Ia dengan cara menjurus semula ke arah membangunkan negara,” katanya sebaik keluar dari pintu 2, Istana Negara di sini hari ini.
Anwar turut memberitahu, sesi menghadap ini bukan semata-mata membabitkan isu pelantikan seorang Perdana Menteri baharu.
“Al-Sultan Abdullah mahu parti politik menggagaskan satu bentuk politik baharu yang lebih aman untuk rakyat,” katanya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


25 lelaki mangsa sindiket panggilan video lucah, langgan seks
Oleh NOOR HASLIZA NUSI

17 Ogos 2021, 5:37 pm
GEORGE TOWN – Seramai 25 lelaki di daerah Timur Laut di sini dilaporkan menjadi mangsa pemerasan sindiket panggilan video lucah dan langganan perkhidmatan seks di platform media sosial.
Ketua Polis Daerah Timur Laut, Asisten Komisioner Soffian Santong berkata, kes yang direkodkan sepanjang tahun ini sehingga semalam itu membabitkan kerugian yang dialami mangsa kira-kira RM150,000.
Menurutnya, lelaki berusia 17 hingga 50 tahun itu merupakan mangsa yang terlibat dalam pemerasan menerusi media sosial seperti Facebook, Wechat, Michat, Line, Tinder dan lain-lain.
“Modus operandi sindiket adalah dengan berkenalan dengan mangsa menerusi aplikasi tersebut sebelum menawarkan langganan seks dan membuat panggilan video lucah.
“Panggilan video tersebut akan dirakam dan kemudiannya suspek akan mengugut mangsa untuk membuat sejumlah bayaran sekiranya tidak mahu video tersebut disebarkan kepada kenalan mangsa ataupun ditularkan di media sosial,” katanya dalam satu kenyataan hari ini.
Menurut Soffian, suspek juga akan memuat turun gambar mangsa di media sosial dan mengugut untuk menyebarkan gambar-gambar tersebut dengan meletakan kepsyen jelik serta boleh menjatuhkan maruah mangsa. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


KPDNHEP rampas diesel, petrol di stor haram
Oleh MOHD. RAFIE AZIMI

17 Ogos 2021, 5:22 pm
BUKIT KAYU HITAM – Kementerian Perdagangan Dalam Negeri dan Hal Ehwal Pengguna (KPDNHEP) merampas sebanyak 17,000 liter diesel dan petrol di sebuah stor haram di Kawasan Perindustrian Bukit Kayu Hitam di sini hari ini.
Ketua Pegawai Penguat Kuasa KPDNHEP Cawangan Kubang Pasu, K. Muniandy berkata, serbuan yang dijalankan kira-kira pukul 11.30 pagi itu turut menahan seorang lelaki berusia 57 tahun dipercayai bertindak sebagai penjaga stor haram tersebut.
Katanya, risikan mendapati stor haram berkenaan disyaki dijadikan lokasi penyelewengan diesel dan petrol bersubsidi untuk lori-lori kargo dari Thailand sejak tiga minggu lalu dan rampasan hari ini melibatkan sebanyak 15,000 liter diesel dan 2,000 liter petrol dianggarkan bernilai RM40,000.
“Kesemua diesel dan petrol dirampas kerana siasatan mendapati mereka tidak mempunyai lesen untuk menyimpan barangan tersebut di kawasan ini,” katanya di lokasi serbuan di sini hari ini.
Menurutnya, lori-lori kargo dari negara jiran dipercayai akan datang ke situ untuk mengisi minyak sebelum kembali ke negara mereka setelah membuat penghantaran barang di lokasi tertentu. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sidang DUN Johor tetap berlangsung 22 Ogos ini
Oleh KHAIRUL MOHD. ALI

17 Ogos 2021, 4:56 pm
JOHOR BAHRU – Sidang Dewan Undangan Negeri (DUN) yang ditangguh sementara pada 12 Ogos lalu akan disambung semula pada 22 Ogos hingga 25 Ogos ini walaupun kerajaan Perikatan Nasional (PN) tidak lagi memerintah di peringkat pusat.
Speaker DUN Johor, Suhaizan Kaiat bagaimanapun berkata, tempoh persidangan akan dipendekkan kepada empat hari dan berlangsung setengah hari sahaja sebagai langkah pencegahan Covid-19.
“Sebelum ini, Sidang DUN Johor ditangguhkan bagi memberi masa kepada Dewan untuk melakukan persediaan bersesuaian dengan nasihat Jabatan Kesihatan Negeri Johor.
“Oleh demikian, selain tempoh masa bersidang dipendekkan, setiap Ahli Dewan Undangan Negeri (ADUN) perlu menjalani ujian saringan RTK-Ag setiap hari.
“Mereka juga dinasihatkan untuk menetap di hotel berhampiran dan bukannya berulang alik pulang ke kawasan masing-masing sepanjang tempoh Sidang DUN berlangsung,” katanya ketika ditemui pemberita semasa menyampaikan sumbangan barangan keperluan kepada pemandu teksi di pasaraya A-Mart Kempas, di sini hari ini.
Pada 12 Ogos lalu, Suhaizan menangguhkan Sidang DUN selepas dirasmikan Sultan Johor, Sultan Ibrahim Sultan Iskandar bagi membolehkan penilaian berkaitan prosedur operasi standard (SOP) persidangan dilakukan.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


ESSCOM rampas 1,324 karton rokok seludup bernilai RM182,604
Oleh IVAN AMIRUL

17 Ogos 2021, 4:46 pm
TAWAU – Sebanyak 1,324 karton rokok seludup bernilai RM182,604 ditemui Kawasan Keselamatan Khas Pantai Timur Sabah (ESSCOM) dalam longgokan plastik hitam ditinggalkan di Jalan Pantai, Tawau lama semalam.
Pemeriksaan ke atas plastik hitam terbabit menemui sebanyak 359 karton rokok jenama Fit (Mild Menthol), 449 karton rokok jenama Mezzo, 246 karton rokok jenama Premiro dan 270 karton rokok jenama Djarum Black.
Komander ESSCOM, Datuk Ahmad Fuad Othman berkata, semua rokok berkenaan ditemukan oleh anggota OCP Daratan ESSCOM yang terdiri daripada enam anggota Pasukan Gerakan Am (PGA) Batalion 14, empat anggota 8 Rejimen Askar Melayu Diraja (8 RAMD) yang diketua seorang anggota ESSCOM sekitar pukul 11.15 malam.
“Menerusi maklumat awam, kita melakukan pemeriksaan dan serbuan ke atas satu lokasi yang disyaki menjadi kawasan panas penyeludupan rokok di daerah ini.
“Hasil pemeriksaan, pasukan OCP Daratan ESSCOM berjaya menemui beberapa longgokan plastik hitam yang ditinggalkan di lokasi terbabit tanpa pengawasan dipercayai mengandungi rokok yang belum dibayar cukai Kastam dengan nilai keseluruhan dianggarkan berjumlah RM182,604.80.
“Semua rokok itu dipercayai cuba diseludup masuk dari negara jiran Indonesia ke daerah Tawau untuk diedarkan dalam pasaran tempatan,” katanya dalam satu kenyataan hari ini.

Dalam pada itu, Ahmad Fuad menyatakan semua rampasan dibawa ke Ibu Pejabat Polis daerah untuk tindakan lanjut dan kes akan disiasat dibawah Seksyen 135 (1)(d) Akta Kastam 1967.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


‘Habis kecantikan dijaja, keburukan arwah pula jadi penyambung cerita’ – Jinggo
17 Ogos 2021, 5:11 pm
PETALING JAYA – Pengarah dan penerbit drama, Jinggo, 55, memberi teguran pedas berhubung budaya masyarakat berlebih-lebihan bercerita tentang orang yang sudah meninggal dunia.
Jinggo atau nama sebenarnya, Azman Yahya menerusi satu hantaran status dalam Instagram berkata, berhentilah memuat naik sebarang entri berbentuk gambar atau video orang yang sudah bertemu Ilahi demi tujuan yang tidak sepatutnya.
“Cukup-cukuplah kalian muat naik gambar atau video orang yang sudah meninggal dunia. Atas tujuan apa? Nak simpati? Nak naikkan pengikut dalam Facebook lagi?
“Tahu tak mengapa kalian kena berhenti buat semua itu? Sebab apabila habis kecantikan arwah dijaja, keburukan arwah pula jadi penyambung cerita.
“Apabila habis kebaikan arwah didewa-dewa, keaiban arwah pula akan bermula. Faham atau tidak? Tahu tak mengapa kalian kena berhenti sekarang? Biarkan arwah damai di sana,” getusnya dalam hantaran tersebut.
Tambah suami kepada Sheily Rusly itu lagi dalam kapsyen hantaran berkenaan, mereka yang sudah meninggal dunia bukan seperti lagu untuk didendang.

“Sudah-sudahlah. Arwah bukan lagu untuk di dendang, arwah bukan drama untuk diulang tayang.
“Cukup lah sehari dua berkongsi duka menzahirkan cinta mengenang jasa. Sudah-sudahlah semua sebelum sampai masa kita pula,” tulisnya.
Tidak menujukan status tersebut secara spesifik kepada sesiapa, hantaran terbabit mendapat banyak maklum balas positif daripada orang ramai yang rata-rata bersetuju dengan pendapatnya itu.
“Macam makin ‘overact’ pula. Cukuplah doakan arwah di sana. Kadang-kadang nampak macam nak publisiti lebih,” ujar seorang netizen dalam ruangan komen. – K! ONLINE


JPJ tawar diskaun saman sehingga 70 peratus
Oleh MOHD. HUSNI MOHD. NOOR

17 Ogos 2021, 5:00 pm
PUTRAJAYA – Jabatan Pengangkutan Jalan Malaysia (JPJ) bersetuju memberikan tawaran pengurangan pembayaran saman sehingga 70 peratus kepada semua saman boleh dikompaun bermula esok hingga 16 September depan.
Tawaran itu bagaimanapun tidak terpakai kepada kes yang masih dalam sebutan mahkamah termasuk yang berstatus waran tangkap atau perbicaraan.
JPJ dalam satu kenyataan berkata, pengurangan kompaun itu akan diberikan kepada semua notis saman yang dikeluarkan bagi kesalahan di bawah Akta Pengangkutan Jalan 1987 (Akta 333), Akta Lembaga Pelesenan Kenderaan Perdagangan (Akta 334), serta Kaedah-Kaedah dan Perintah-Perintah di bawahnya termasuk kes yang masih dalam tindakan senarai hitam.
“Pengurangan ke atas notis saman tersebut adalah berdasarkan kepada kadar kompaun semasa yang terdapat dalam sistem mySIKAP JPJ,” katanya di sini hari ini.
Sementara itu, JPJ berkata, tawaran itu turut diberikan kepada semua saman yang masih aktif dan tempoh kompaunnya masih berkuat kuasa dengan syarat pembayaran dilakukan dalam tempoh diskaun sehingga 16 September depan.
“Urusan pembayaran notis saman ini boleh dibuat di semua pejabat JPJ negeri, cawangan dan UTC, kiosk atau secara dalam talian melalui portal mySIKAP JPJ (https://public.jpj.gov.my/),” katanya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bella Astilla kongsi cerita, keluarga diganggu hantu
Oleh MOHAMMAD SHAHEMY AZMI

17 Ogos 2021, 5:00 pm
PETALING JAYA – Pelakon Bella Astilla berkongsi sebuah kisah menyeramkan yang berlaku ke atas diri dan keluarganya sewaktu mereka menginap di sebuah pusat perangin, beberapa tahun dahulu.
Menerusi perkongsian yang dimuat naik dalam Instagram miliknya, Bella berkata kejadian menyeramkan itu berlaku ketika dia berusia sembilan tahun selepas dia bersama adiknya, Didi Astilla selesai menjalani penggambaran sebuah album kanak-kanak.
“Cerita ini dah lama. Tapi saya masih ingat sehingga sekarang. Selepas selesai menjalani penggambaran, saya bersama keluarga termasuk ibu dan ayah telah diberi penginapan di sebuah kondominium.
“Apabila tiba di kawasan penginapan, terdapat banyak kereta di kawasan parkir dan akhirnya kami mengambil keputusan untuk meletakkan kereta di tepi jalan.
“Bagaimanapun, semasa berada di dalam lif, dia terhidu bau yang sangat busuk sebelum ditegur sepasang suami isteri berketurunan India sambil mendukung bayi dan meminta kami berhati-hati,” kata Bella.
Ujar Bella lagi, pada malam itu juga ibunya mula diganggu selepas ternampak seorang perempuan berambut panjang sedang berbaring dalam tab mandi di bilik air.

“Mama terus pengsan selepas melihat wanita berambut panjang dalam bilik air itu. Keadaan bertambah kalut bila mama tiba-tiba mencekik leher sendiri sekuat hati dan tidak mahu melepaskan tangan.
“Kerana tidak tahu untuk berbuat apa, ayah terpaksa menampar mama sebanyak tiga kali sebelum mama akhirnya sedar,” cerita Bella.
Disebabkan kejadian tersebut, mereka sekeluarga tidak dapat tidur sehingga Subuh. Katanya, ketika berada di kawasan parkir, mereka sekeluarga sekali lagi terkejut apabila mendapati kawasan tempat letak kereta yang dipenuhi kenderaan pada malam itu, tiba-tiba kosong tanpa sebuah pun kereta.
“Memang pelik sangat pada waktu itu. Sampai sekarang saya masih lagi ingat,” katanya.
Bella berkongsi cerita seram itu untuk cabarannya sebagai pelakon drama Malaysian Ghost Stories yang akan ditayangkan mulai 25 Ogos ini, setiap Isnin hingga Khamis di Astro Ria (Saluran 104) pada pukul 11 malam. -K! ONLINE


8 ditahan melepak di kawasan jangkitan
Oleh KOSMO!

18 Ogos 2021, 10:07 pm
Oleh MASTURAH SURADI
KOTA TINGGI – Seramai lapan individu dikompaun selepas berkumpul di kawasan tempat jangkitan tanpa mengamalkan penjarakan fizikal di Taman Sri Saujana, Kota Tinggi semalam.
Ketua Polis Daerah Kota Tinggi, Superintendan Hussin Zamora berkata, pemeriksaan mendapati kesemua mereka berusia 20 hingga 26 tahun itu juga didapati tinggal berlainan alamat rumah.
“Dalam operasi itu, sebanyak dua buah motosikal disita dan 35 keping saman telah dikeluarkan atas pelbagai kesalahan trafik seperti modifikasi kenderaan tidak mengikut spesifikasi yang ditetapkan.
“Kita mengingatkan kepada orang ramai bahawa penguatkuasaan dan pemerkasaan prosedur operasi standard (SOP) oleh polis Kota Tinggi akan dibuat secara berterusan dan menyeluruh meliputi seluruh daerah Kota Tinggi.
“Mana-mana individu yang ingkar, boleh dikenakan kompaun sebanyak RM1,000 atau penjara selama enam bulan atau kedua-duanya,”katanya dalam kenyataan hari ini.

Hussin berkata, orang ramai diingatkan agar mematuhi arahan dan peraturan yang telah dikeluarkan sepanjang tempoh Pelan Pemulihan Negara (PPN) fasa 1 ini. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Nenek terima dua dos vaksin sehari
Oleh KOSMO!

18 Ogos 2021, 9:30 pm
BANGKOK – Seorang wanita warga emas dari Thailand secara tidak sengaja telah diberikan dua dos vaksin Covid-19 dalam masa sehari ketika menghadiri temu janji vaksinasi dos kedua di sebuah pusat vaksinasi, lapor akhbar Bangkok Post hari ini.
Menerusi satu hantaran yang dimuat naik seorang pengguna di Facebook, nenek berusia 70 tahun yang berasal dari wilayah Buri Ram itu menerima dua dos vaksin AstraZeneca.
“Satu-satunya di Buri Ram. Nenek Somwang Jukul menerima dua dos vaksin AstraZeneca pada masa yang sama, pada 14 Ogos lalu.
“Pagi ini, seorang pegawai kesihatan telah menghubungi dan bertanya tentang keadaan wanita itu kerana bimbangkannya. Dia berada dalam keadaan baik, terima kasih atas keprihatinan anda,” kata keterangan pada hantaran Facebook tersebut.
Sementara itu, dalam satu temubual bersama seorang wartawan di kediamannya, Somwang memberitahu bahawa dia pergi ke pusat vaksinasi itu bersama suami, anak lelakinya yang merupakan seorang peguam dan seorang saudara.
Kesemua mereka mempunyai temu janji bagi dos kedua vaksin AstraZeneca selepas menerima dos pertama vaksin Sinovac pada 24 Julai lalu.

Selepas dipanggil masuk ke dalam zon vaksinasi, Somwang berkata, dia disuntik pada bahagian lengan kanannya.
Bagaimanapun, ketika duduk di meja menunggu, dia dipanggil oleh seorang jururawat lain.  Tanpa bertanya sebarang soalan, Somwang diminta duduk dan diberikan suntikan dos kedua di lengan kirinya pula.
Wanita tersebut tidak menolak kerana tidak mengetahui bahawa perkara itu merupakan satu kesilapan, sehinggalah dia memaklumkan perkara itu kepada anaknya, Boonsong.
Bagaimanapun, menurut Boonsong, ibunya tidak mengalami sebarang kesan sampingan atau menunjukkan sebarang simptom luar biasa. – Agensi


Banjir dekat Gunung Jerai bukan akibat pembalakan
Oleh MOHD. RAFIE AZIMI

18 Ogos 2021, 10:32 pm
YAN – Banjir yang berlaku di beberapa kawasan dekat Gunung Jerai di sini hari ni bukan berpunca daripada aktiviti  pembalakan.
Menteri Besar, Muhammad Sanusi Md. Nor berkata, tiada pembalakan berlaku di kawasan itu.
“Tiada aktiviti pembalakan di Hutan Simpan Gunung Jerai kerana kawasan itu telah diwartakan sebagai Hutan Perlindungan.
“Sebaliknya kejadian itu berlaku akibat fenomena kepala air yang turut membawa kayu-kayu balak berikutan arus terlalu deras,” katanya dalam satu kenyataan di sini malam ini.
Kejadian banjir kilat yang berlaku akibat hujan lebat petang tadi mengakibatkan beberapa kawasan dinaiki air sehingga paras 1.5 meter.
Selain itu, berlaku juga kejadian tanah runtuh di Gunung Jerai yang mengakibatkan beberapa individu cedera manakala beberapa orang lagi dilaporkan terperangkap di atas gunung tersebut.

Kejadian itu dipercayai merupakan yang terburuk pernah dialami di kawasan tersebut. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Seorang maut dipercayai lemas manakala 2 masih hilang
Oleh NORLIDA AKMAR IDROS

18 Ogos 2021, 10:28 pm
YAN – Seorang lelaki berusia 65 tahun merupakan mangsa pertama yang dipercayai lemas dalam kejadian kepala air di Kampung Setoi di sini petang ini.
Dalam kejadian sama, seorang mangsa dilaporkan hilang selepas sebuah rumah di chalet Salak Denai roboh manakala terdapat mangsa terperangkap di atas bumbung di Kampung Setoi.
Sementara itu, dalam kejadian tanah runtuh di Gunung Jerai pula, dua mangsa dijumpai manakala seorang masih hilang.
Menteri Besar Kedah, Muhammad Sanusi Md. Nor berkata, kejadian banjir berpunca daripada hujan lebat berterusan di kawasan Gunung Jerai.
“Air mengalir laju turun ke kaki gunung melibatkan Sungai Kunyit, Sungai Teroi, Sungai Puteri Mandi dengan laporan pertama berhubung kejadian pada pukul 5.30 petang.
“Banjir melibatkan kawasan di kaki gunung dan kawasan berhampiran sungai serta Kampung Perigi, Teroi Bukit, Singkir, Kampung Permatang Keramat, Kampung Lubuk Boi, Pekan Yan Besar, Titi Teras, Kg. Acheh, Kampung Setoi,” katanya.

Menurutnya, anggaran mangsa terlibat masih dalam siasatan.
“Maklumat awal seramai 60 orang yang perlu dipindahkan segera di Sekolah Menengah Kebangsaan Agama Yan dan Sekolah Kebangsaan Teroi,” katanya.
Tambahnya, mangsa-mangsa di pusat pemindahan akan dibahagikan kepada tiga kategori melibatkan mereka yang positif seramai 14 orang, kuarantin 45 orang serta penduduk biasa 60 orang. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki pakai lampin kibar bendera Indonesia di tengah jalan
Oleh KOSMO!

18 Ogos 2021, 8:30 pm
JAKARTA – Seorang lelaki di Indonesia menjadi tular di media sosial apabila mengibarkan bendera negara itu di tengah jalan raya dengan hanya memakai lampin pakai buang, lapor Suara.com, semalam.
Menerusi rakaman video yang dimuat naik di laman Instagram @bekasi.terkini, lelaki itu dipercayai sedang meraikan Hari Kemerdekaan Indonesia yang disambut warganya setiap tahun pada tanggal 17 Ogos.
Tindakannya itu mengundang pelbagai reaksi pengguna masyarakat yang beranggapan individu tersebut kurang siuman.
“Kalau Dinar Candy berbikini, pihak polis datang untuk menangkapnya. Kalau kes seperti ini, perlu panggil siapa ya?” komen seorang netizen.
“Indonesia sudah 76 tahun merdeka tetapi ada lagi warganya yang belum merdeka perbuatan dan fikirannya,” komen seorang lagi. – Agensi


Lima kampung ditenggelami banjir
Oleh NUR SYAZWANA MANSOR

18 Ogos 2021, 10:11 pm
SUNGAI PETANI – Sebanyak lima buah kampung membabitkan dua mukim di daerah Kuala Muda dilanda banjir kilat setinggi 1.5 meter dalam kejadian hujan lebat pada petang tadi.
Sekreteriat Jawatankuasa Pengurusan Bencana Daerah Kuala Muda, Kapt (PA) Azahar Ahmad berkata, dua buah mukim yang dilanda banjir kilat itu ialah mukim Gurun melibatkan melibatkan Kampung Baru Gurun, Kampung Sungai Badak dan Kampung Sungai Kunyit Atas.
Katanya, mukim Merbok pula melibatkan Kampung Tandop Batu dan Kampung Sungai Batu.
Anggota APM memantau kawasan yang dilanda banjir di daerah Kuala Muda.
Beliau berkata, hujan lebat selama lebih satu jam di kawasan Sungai Merbok dan sekitar kawasan tadahan air Tupah, Gunung Jerai mengakibatkan limpahan air banjir di kawasan kampung berdekatan.
Katanya, setakat ini seramai 27 orang mangsa daripada tujuh buah keluarga telah dipindahkan ke dua buah pusat pemindahan iaitu di Surau Taman Gurun Jaya dekat sini, dan di sebuah rumah di Kampung Sungai Badak 3 yang dibuka pada pukul 6 petang tadi.
“Jumlah mangsa yang tidak berpindah dan jumlah kerugian masih dalam bancian dan keadaan hujan kini renyai-renyai dan air semakin surut,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ambil langkah tegas turunkan kluster tempat kerja
Oleh SITI A'ISYAH SUKAIMI

18 Ogos 2021, 8:51 pm
PUTRAJAYA – Penekanan terhadap pematuhan prosedur operasi standard (SOP) di tempat kerja, pemantapan vaksinasi dalam kalangan pekerja serta penguatkuasaan lebih tegas perlu diambil untuk menurunkan kluster di tempat kerja yang menjadi kluster terbanyak sejak gelombang ketiga pandemik.
Sejak permulaan fasa kedua gelombang ketiga bermula 28 Mac (minggu epidemiologi ke-13) sehingga kini, sebanyak 1,549 kluster tempat kerja direkodkan atau 53.2 peratus daripada keseluruhan 2,913 kluster yang dilaporkan sepanjang tempoh tersebut.
Ketua Pengarah Kesihatan, Tan Sri Dr. Noor Hisham Abdullah berkata, ia melibatkan sebanyak 133,247 kes positif Covid-19 serta 32 kes sedang dirawat di Unit Rawatan Rapi (ICU) manakala, 370 kes kematian dilaporkan.
“Sebanyak 764 kluster tempat kerja itu masih aktif dan di bawah pemantauan wabak dan negeri yang melaporkan kluster tempat kerja tertinggi adalah Selangor (414 kluster), Johor (322 kluster) dan Kuala Lumpur (149 kluster),” katanya.
“Tiga sub-kluster tempat kerja tertinggi dilaporkan dalam tempoh tersebut melibatkan sektor pengilangan (780 kluster), sektor perkhidmatan (260 kluster) dan sektor pembinaan (181 kluster),” katanya dalam satu kenyataan akhbar di sini hari ini.
Berhubung kluster komuniti, katanya, sebanyak 880 kluster komuniti dengan melibatkan 58,776 kes positif Covid-19 di mana 14 kes masih sedang mendapatkan rawatan di ICU, 417 kes kematian dan sebanyak 439 kluster masih aktif.

“Negeri yang melaporkan kluster komuniti tertinggi adalah Kelantan (239 kluster; 27.2 peratus), Sarawak (171 kluster; 19.4 peratus) dan Sabah (94 kluster; 10.7 peratus),” katanya.
Tambah beliau, kluster komuniti ini berpunca daripada penularan jangkitan dalam kalangan ahli keluarga atau kontak rapat seperti ativiti ziarah menziarahi keluarga atau penularan di kawasan kediaman (481 kluster), komuniti di rumah panjang (44 kluster) dan majlis sambutan perayaan (55 kluster). -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ustaz dipanggil ke Bukit Aman esok
Oleh KOSMO!

18 Ogos 2021, 8:44 pm
PETALING JAYA – Seorang ustaz yang juga pendakwah terkenal dijangka memberi keterangan di Ibu pejabat Polis Bukit Aman esok.
Keterangan daripada lelaki yang berusia dalam lingkungan 30-an itu dipercayai diperlukan bagi membantu siasatan berhubung kes gangguan seksual.
Menurut sumber, setakat ini tidak dapat dipastikan sama ada pendakwah tersebut akan hadir atau tidak ke Bukit Aman esok
Siasatan dijalankan oleh Bahagian Siasatan Jenayah Seksual, Wanita dan Kanak-Kanak (D11), Jabatan Siasatan Jenayah Bukit Aman.
Satu kenyataan dijangka dikeluarkan berhubung perkara tersebut esok. – K! ONLINE


Saman sudah diserah kepada peguam Anwar
Oleh NUZULSHAM SHAMSUDDIN

18 Ogos 2021, 8:46 pm
KUALA LUMPUR – Saman yang difailkan bekas pembantu penyelidik kepada Datuk Seri Anwar Ibrahim terhadap presiden PKR itu berhubung dakwaan gangguan seksual telah diserahkan kepada firma guaman yang mewakilinya melalui serahan tangan.
Perkara itu dimaklumkan peguam Mahajoth Singh yang mewakili Muhammed Yusoff Rawther ketika dihubungi media di sini hari ini selepas pengurusan kes secara dalam talian (e-review) di hadapan Timbalan Pendaftar Mahkamah Tinggi Idamasliza Maarof, hari ini.
Menurut peguam itu writ dan pernyataan tuntutan itu telah diserahkan hari ini kepada peguam yang mewakili Anwar selaku defendan dari firma guaman, Ranjit Singh & Yeoh di pejabat mereka di Solaris Dutamas, di sini.
“Mahkamah juga menetapkan 9 September ini untuk pengurusan kes selanjutnya,” katanya.
Pada 14 Julai lalu, Muhammad Yusoff, 28, selaku plaintif memfailkan saman itu di Mahkamah Tinggi di sini dengan menamakan Anwar, 73, sebagai defendan tunggal.
Berdasarkan pernyataan Muhammed Yusoff mendakwa serangan seksual itu berlaku pada 2 Oktober 2018 di kediaman Anwar di Segambut apabila beliau diminta oleh setiausaha sulit defendan iaitu Shukri Saad untuk menyerahkan sendiri teks ucapan sempena sambutan ulangtahun tokoh Mahatma Gandhi yang ke-150, anjuran kedutaan India kepada defendan.

Plaintif mendakwa Anwar telah melakukan serangan seksual dan pencerobohan ke atas dirinya dan beliau juga menolak perbuatan defendan serta memintanya berhenti melakukan perbuatan berkenaan.
Selepas kejadian itu, Muhammed Yusoff mendakwa tiada sebarang komunikasi antara mereka untuk tempoh lebih kurang sebulan, namun plaintif masih bekerja dengan defendan di pejabat itu sebelum dipindahkan ke Yayasan Aman. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Mayat lelaki ditemui, meninggal dunia 4 hari lepas
Oleh NOR AINNA HAMZAH

18 Ogos 2021, 10:16 pm
REMBAU – Seorang lelaki ditemui mati di dalam sebuah rumah di Kampung Baru Chembong Halt, di sini hari ini.
Mangsa, Rizal Salleh, 43, ditemui tidak sedarkan diri di ruang tamu oleh abangnya, Shahril Salleh, 45, yang pergi ke rumah berkenaan pagi tadi.
Ketua Polis Daerah Rembau, Deputi Superintendan, Hazri Mohamad berkata, abang mangsa menolak pintu hadapan sebelum mendapati adiknya dalam keadaan telentang dan sudahbtidak sedarkan diri.
Lelaki itu kemudian menghubungi talian 999 untuk bantuan selanjutnya.
“Pasukan paramedik dari Klinik Kesihatan Rembau tiba di lokasi kejadian dan mengesahkan mangsa meninggal dunia. Siasatan mendapati mangsa tinggal seorang diri.
“Mangsa dipercayai meninggal dunia lebih empat hari dan siasatan lanjut di lokasi tidak menemui sebarang unsur jenayah,” katanya dalam kenyataan di sini, hari ini.

Mayat mangsa dihantar ke Hospital Rembau di sini bagi proses bedah siasat dan kes disiasat sebagai mati mengejut. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


19,680 sembuh Covid-19, tertinggi hari ini
Oleh SITI A'ISYAH SUKAIMI

18 Ogos 2021, 8:04 pm
PUTRAJAYA – Di sebalik kes harian tertinggi hari ini, negara turut merekodkan 19,680 kes sembuh yang juga paling tinggi dicatatkan sejak pandemik melanda negara.
Sebanyak 254,484 kes aktif dengan kebolehjangkitan dilaporkan termasuk 1,060 kes sedang dirawat di Unit Rawatan Rapi dan 540 kes memerlukan bantuan pernafasan.
Selain itu, terdapat 225 kes kematian Covid-19 termasuk 27 warga asing terdiri daripada 128 lelaki dan 97 wanita serta sebanyak 35 kes meninggal dunia di luar hospital atau brought-in-dead (BID).
Ketua Pengarah Kesihatan, Tan Sri Dr. Noor Hisham Abdullah berkata, daripada 22,242 kes hari ini, 18,631 kes atau 83.8 peratus tiada atau tidak lengkap vaksinasi.
Beliau berkata, sebanyak 430 kes (1.9 peratus) daripada kes harian adalah kategori tiga, empat dan lima manakala, 21,812 kes (98.1 peratus) lagi kategori satu dan dua.
Menurutnya, sebanyak 207 kes kategori lima dilaporkan dengan 188 kes atau 90.8 peratus tiada atau tidak lengkap vaksinasi dan 79 kes kategori empat dengan 69 kes atau 87.3 peratus tiada atau tidak lengkap vaksinasi.

“Sebanyak 144 kes kategori tiga dengan 122 kes atau 84.7 peratus tiada atau tidak lengkap vaksinasi, 11,177 kes kategori dua dengan 9,297 kes atau 83.2 peratus tiada atau tidak lengkap vaksinasi serta 10,635 kes kategori satu dengan 8,955 kes atau 84.2 peratus tiada atau tidak lengkap vaksinasi,” katanya.
Katanya, sebanyak 49 kluster baharu dikenal pasti terdiri daripada 30 kluster tempat kerja, 13 kluster komuniti, lima kluster kumpulan berisiko tinggi dan satu kluster pusat tahanan. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929